text:
Hari igihe kigera ugasanga ntugishaka gutungwa n’umushahara gusa cyangwa se ukumva ushaka gusezera gukorera umushahara w’ukwezi, ugashaka kwikorera
Iki gihe muri wowe uba ufite imishinga myinshi wumva wakora ariko ntiwayikora yose icyarimwe. Niyo wakora myinshi ariko ugira umushinga uba wumva watangiriraho.
Aha twibutse ko business Atari ubucuruzi nkuko benshi bahita babyumva ahubwo ni ikintu cyose wakora waba wowe ubwawe cyangwa washoramo ugakoresha abakozi, kikakubyarira inyungu. Wahinga urutoki, wakorora inkwavu, wacuruza butike, ikintu cyose wakora kibyara inyungu, ni business.
Hano twagukusanyirije ibyo ugomba kubanza gutekereza no kwitaho mbere yo gutangira business.
1. Ibaze niba koko bikenewe
Ese iyo business ugiye gukora, koko irakenewe? Izabona abakiriya ku buryo utazahomba? Iki ni cyo kintu ugomba kubanza kwibazaho, umwanya munini
2. Abakiriya n’isoko
Aha ugomba kureba aho ugiye gukorera business yawe, unarebe abazayikenera. Niba Atari business nshya, utangije wenyine, banza urebe abasanzwe bayikora. Ese ni akahe karusho ugiye kuzana ku buryo uzabakuraho abakiriya? Ni iki uzakora kugirango ubashe guhangana nab o ku isoko kandi abakiriya bakwishimire kurenza abo usanze? Niba urugero ugiye guhinga ibinyomoro, ese aho ugiye kubihinga bizahera? Ese nibyera bizagurwa na nde? Ese nta bandi babihinga aho hafi? Niba bahari jyewe ndakora iki ngo ibyanjye ku isoko bizakundwe cyangwa bizagurwe mbere y’ibyabo…
3. Tangirira hasi
Si byiza gutangira business ngo uhite ushoramo menshi ndetse ube wanaguza ngo uyitangire. Iramutse ihombye kuzishyura inguzanyo bikubiza icyuya. Tangiza make yawe, ube uniga isoko. Nubona bigenda neza, ube wakongeera igishoro. Yego wenda miliyoni yakunguka menshi kurenza ibihumbi 200 ariko nanone guhomba miliyoni bibabaza kurenza guhomba bya bihumbi 200. Muri make ibaze ngo ndamutse mpombye?
4. Menya ibyo uzi, igihe ufite
Aha ni igihe ushobora kuba ugiye gukora business yagutse. Ese ufite umwanya uhagije wo kuyikurikirana? Ese iyo business uyifitemo ubuhe bumenyi? Aha ni ho uzamenyera niba ukeneye abakozi bandi muri iyo business cyangwa niba wayikora wenyine. Urugero ushaka gukora boulangerie ariko nta n’ubwo uzi aho bagurira ifarini. Urumva ko uzakenera ababikora cyangwa se ubanze ugire ubumenyi ushaka…
5. Gira abajyanama
Nubwo rimwe na rimwe ushobora kumva wihagije ariko burya si byiza kwishora muri business utabanje kugisha inama abantu batandukanye. Baza amakuru anyuranye yerekeye business ugiye gutangira, ushakishe kuri internet andi ashoboka, yose ugende uyahuza ufate umwanzuro.
6. Kora business plan witonze
Iki ni cyo twita kwiga umushinga. Ese nzakora jyenyine? Nzakenera se abafatanyabikorwa, abaterankunga, cyangwa ndakora ishyirahamwe? Ese nzakura hehe igishoro, ndamutse mpombye ni iki cyanzahura, ese inyungu nzabona irahagije kwishyura ibyakoreshejwe byose nkanasagura… Ibi byo utazi kubikora wakegera inzobere muri byo, ubundi zikagufasha kwiga neza umushinga wawe
7. Menya kwamamaza ibyawe
Yego koko akeza karigura ariko se bwo kakigura gute kataramenywa? Aha niho kwamamaza bizakenerwa. Si ngombwa kujya kuri radio na TV ubu haje imbuga nkoranyambaga nyinshi. Wabishyira kuri status ya whatsapp cg facebook, wafungura account kuri IG cg Twitter, ni henshi wanyura ibyo ukora bikamenyekana
8. Wikipfobya
Wikumva ko ufite make utatangira. Oya. Upfa kuba wize umushinga wawe neza, na bariya ubona bagafashe ntabwo babyutse ngo basange byakunze ahubwo bashiritse ubute n’ubwoba baratangira. Nawe rero bigireho burya gutangira business bisaba gufunga umwuka.
9. Kunda ibyo ugiye gukora
Abantu benshi bahiriwe na business ni uko bagiye muri business bakunda kandi bazi neza kurenza kujya mu yo babona yakunguka cyane. Ushobora gusanga gucuruza imodoka imodoka byunguka kuruta guhinga ibirayi ndetse wanabona ayo gucuruza imodoka ariko kuko utabyiyumvamo ukihingira ibirayi. Aha uzumva utuje kandi unejejwe no gukora ibyo wiyumvamo kuruta gukurikira inyungu ku byo udakunda ukaba wanahomba cyane mu nyuma


c: text/html

text:
Tugomba gutekereza ku buryo buri wese yagerwaho n’ikoranabuhanga-Kagame
Yanditswe na UWIMANA DONATHA
Perezida Paul Kagame akaba n’umwe mu bayobozi ba Komisiyo y’Umurongo Mugari wa Interineti yavuze ko ubwo abantu benshi bamaze kugerwaho na Interineti, hakwiye gutekerezwa uburyo buri wese yagerwaho n’iryo koranabuhanga mu buryo bungana kandi nta we ubangamiwe.
Umukuru w’Igihugu yabitangaje mu nama ngarukamwaka ya Komisiyo y’Umurongo Mugari wa Interineti yabereye i New York ejo hashize tariki 23 Nzeri 2018. Iyi nama yitabiriwe kandi na Carlos Slim bafatanyije kuyobora iyi Komisiyo, Umunyamabanga Mukuru wa ITU Houlin Zhao n’Umuyobozi Mukuru wa UNESCO, Audrey Azoulay.
Kagame yagaragaje ko interineti imaze kugera ku bantu benshi bityo hakwiye gutekerezwa uburyo abantu bose bagerwaho n’iryo koranabuhanga. Ati “Ubwo abantu benshi bamaze kugerwaho na Interineti, tugomba gutekereza ku buryo buri wese yagerwaho n’iryo koranabuhanga mu buryo bungana kandi ntawe ubangamiwe. Kugira ngo tubyaze umusaruro udushya tuzanwa n’ikoranabuhanga tugomba gutekereza ku birigenga.”
Yasobanuye ko kugeza ikoranabuhanga kuri bose, uburyo bwiza bwo kubikora ari ugukorana bya hafi hagati y’abafatanyabikorwa bose: harimo za Leta, abikorera n’abashakashatsi.
Muri iyi nama, Perezida Kagame akaba yaravuze ko kimwe cya kabiri cy’abatuye Isi bari bafi kugerwaho na Interineti. Ati “Turitegura kugera mu gihe kidasanzwe aho kimwe cya kabiri cy’abatuye Isi bagerwaho na Interineti. Iyi ni intambwe tugomba kwishimira nubwo iri terambere ritagabanyijwe ku buryo bungana mu bice byose by’Isi”.
Perezida Kagame yavuze ko yishimiye kwakira abakomiseri bashya baje kwifatanya na Komisiyo y’Umurongo Mugari wa Interineti muri iyo nama. Ati: “Twizeye ko inkunga yanyu izaba ingirakamaro muri iyi Komisiyo.”

robotstxt: allowed

filter: keep


text:
Nyakubahwa Grégoire Kayibanda
Reka tubanze tuvuge ivanwa ku butegetsi, ifungwa, urubanza n’iyicwa rya Nyakubahwa Grégoire Kayibanda. Tuzakomeza dusuzuma niba Habyarimana yari afite impamvu zifadika zo guhirika ingoma ya Kayibanda. Hanyuma tuzakurikizaho ifungwa, imanza n’iyicwa ry’abandi.
Umubiligi witwa Baudouin Paternostre de la Mairieu yanditse igitabo cyiza cyane ku buzima bwa Nyakubahwa Grégoire Kayibanda. Mu gifaransa icyo gitabo cyitwa “Pour vous mes frères !” Vie de Grégoire Kayibanda, premier président du Rwanda”. Mu kinyarwanda ni ukuvuga ngo : “Ikigamijwe ni ineza yanyu, Bavandimwe !” Ubuzima bwa Grégoire Kayibanda, perezida wambere w’u Rwanda” (Ed. Pierre Téqui, Paris, 1994). Icyo gitabo ni cyiza cyane, ariko iyo uwacyanditse ageze ku rupfu rwa Nyakubahwa Grégoire Kayibanda, aratangira akaruma agahuha. Bigaragara ko hari ibintu adashaka kuvuga kandi asa n’ubizi. Nangwa na we ariko, ntacurikiranya amagambo ngo agoreke amateka nk’uko uwitwa Omer Marshall abikora mu gitabo cye cyitwa Pleure ô Rwanda bien-aimé, Omer Marchal Éditeur, 1994, cyangwa Eugène Shimamungu mu gitabo cye twavuze ubushize cyitwa Juvénal Habyarimana, l’homme assasiné le 6 avril 1994, Ed. Sources du Nil, Lille 2004.
Ku wa 5 Nyakanga 1973 hari hateganijwe ku cyicaro cya buri perefegitura yo mu Rwanda inama y’ishyaka MDR Parmehutu (Congrès préfectoral). Ku murongo w’ibyigwa muri buri perefegitura, hari ugusuzuma icyateje imvururu zari zayogoje u Rwanda guhera mu kwezi kwa Gashyantare kw’uwo mwaka, no kureba niba itegeko nshinga ryaragombaga guhindurwa, perezida Grégoire Kayibanda akaba yakongera kwiyamamariza umwanya wo kuba umukuru w’igihugu, cyangwa niba ibyo byari byanzwe, hakemezwa ko perezida Grégoire Kayibanda acyuye igihe cye. Izi ngingo zombi zari ku muronko w’ibyigwa (hari n’izindi nyinshi) zishobora gutuma buri wese yumva impamvu kudeta yabaye ku wa 5 Nyakanga 1973, ariko ibyo tuzabigarukaho tureba niba Habyalimana yari afite impamvu nyazo zo guhirika ingoma ya perezida Grégoire Kayibanda.
Mu ijoro ry’uwa 4 rishyira uwa 5 Nyakanga 1973, perezida Grégoire Kayibanda yari yicaye iwe i Kigali, arimo ategura disikuru yagombaga kuvuga bukeye mu nama (congrès) ya MDR Parmehutu i Gitarama. Ni bwo rero urugogwe rumugwiriye, kudeta irabaye, afashwe mpiri. Umufasha we, Verediyana Mukagatare, yari ahari ibyo biba. Kayibanda yamusabye gusanga abana i Gitarama , aranga. Ati “Oya, ndakuguma iruhande kugirango menye iyo bakujyanye”. Nuko rero itsinda ry’abasirikari riyobowe na Léonidas Rusatira ribajyana bombi shishi itabona, amaguru adakora hasi, hamwe n’umwana wabo w’umuhererezi Sylvia wari ukiri uruhinja, kubafungisha ijisho mu kigo cya ISAR Rwerere, komine Cyeru mu cyahoze ari perefegitura ya Ruhengeri. Bahoraga bacunzwe n’abasirikari bagera kuri 15. Benshi muri bo bababaniraga neza, ariko hari n’abandi bubahukaga Kayibanda ndetse bakanamusagarira. Nyuma y’amezi 5 abana n’umugabo we muri ubwo buzima butoroshye, Verediyana yifuje gusanga abana i Gitarama. Yafashe urw’amaguru n’umwana mu mugongo, agenda ibilometero byinshi cyane. Le 22 Ukuboza 1973, nibwo ijipe ya gisilikari yamusanze kuri Base, iramujyana kugera mu rugo rwe i Kavumu (Nyamabuye-Gitarama).
Le 4 Gashyanyare 1974 urukiko rwa gisirikari rushinzwe kuburanisha perezida Grégoire Kayibanda na bagenzi be rwatangiye imirimo yarwo mu nyubakwa y’urukiko rwambere rw’iremezo mu Ruhengeri. Rwari ruyobowe na Majoro Bonaventure Ntibitura. Yari yungirijwe na Komanda Théoneste Lizinde. Joseph Kavaruganda wari usanzwe ari na “Procureur de la république” ni we wari uhagarariye icyo bita mu gifaransa “la partie civile”. Mu gushinja bamwe mu baregwa, yasyaga atanzitse. Gerefiye w’urukiko yari Déogratias Kayibanda wari usanzwe ari “substitut principal” wa “procureur de la république”. Umujyanama w’urwo rukiko yari Maître Nicodème Ruhashyankiko wigishaga amategeko (droit) muri kaminuza nkuru y’u Rwanda. Abari bashinzwe guhata izo mfungwa ibibazo, bakazikorera amadosiye yashyikirizwaga ubucamanza ni abasirikari bakuru (officiers) : François Burasa ubu uba muri Norvège, Nyamwasa G. na Mutabazi D. Le 26 Kamena 1974, urwo rukiko rwakatiye perezida Grégoire Kayibanda na bagenzi be 7 igihano cy’urupfu. Urukiko rwahereyeko ruvanwaho rutararangira kuburanisha no gusomera abaregwaga bose. Naho inyubakwa izo manza zaberagamo yaje gukongorwa n’inkongi y’umuriro hasigaye igihe gito ngo Bwana Protais Zigiranyirazo, muramu wa perezida Habyarimana, akaba yari perefe wa Ruhengeri igihe cy’izo manza, ave kuri uwo murimo. N’inyandiko zose zirebana n’izo manza zahiriyemo.
Ku wa 19 Nyakanga 1974 Grégoire Kayibanda yarakomorewe, igihano cye cy’urupfu kiba icyo gufungwa burundu, akomeza ubuzima bwe i Rwerere. Kuva ukwezi kwa Nyakanga 1974 kugeze hagati, Verediyana Mukagatare yatangiye kugaragaza intege ke cyane, ashegeshwe n’ibyamubayeho byose kuva le 5 Nyakanga 1973, ariko cyane cyane n’uko umugabo we yari amaze gukatirwa urwo gupfa. Le 11 Nzeri 1974 Grégoire yimuriwe iwe mu rugo kugirango amube hafi. Yaje kwitaba Imana le 13 Ukwakira 1974. Leta yategetse ko hatagira umuntu n’umwe umusabira misa, haba i Kabgayi, haba n’ahandi hantu aho ari ho hose mu Rwanda. Uwakongera uyu mubyeyi Verdiyana Mukagatare ku rutonde rw’abishwe n’abakoze kudeta yo ku wa 5 Nyakanga 1973 mu Rwanda ntiyaba abeshye.
Nyuma y’urupfu rw’umugore we, imibereho ya Grégoire Kayibanda yarushijeho kuba inzira y’umusaraba. Inzu ye yari ifite isuku, bitewe ahanini n’ubwitange bwa nyirabukwe wari ugeze mu zabukuru, akita no ku mirima no ku rutoke rw’umukwe we. Hari n’umusaza wateguraga ibiribwa, akabizana mu rugo hamwe n’inkwi zo kubiteka. Abaturanyi bazaga guhinga imirima ye, bakanamuganirizaho gato. Le 6 Ukwakira 1976 abo bantu bose babujijwe kuzongera kuhakandagiza ikirenge, ahubwo Grégoire Kayibanda ahatwa ibibazo bamubaza ibyo yaganiraga n’abo bantu n’ibyo babaga baje gukora.
Le 27 Ugushyingo 1976 yasuwe ku buryo butunguranye na Komanda Elie Sagatwa, muramu wa perezida Habyarimana, akaba n’umunyamabanga we wihariye kandi uhoraho (secrétaire particulier et permanent). Baganiriye nk’isaha yose. Le 2 Ukuboza 1976 nyuma ya saa sita, Sagatwa yongeye kumusura, ndetse amujyana kuramutsa se na nyina. Uwo mugoroba Kayibanda yamaranye n’ababyeyi be iminota 20 gusa. Le 14 Ukuboza 1976 isaa tatu n’igice za mu gitondo (09h00), Grégoire Kayibanda yatangiye gutaka avuga ko ababara ahagana ku mutima. Umuganga uvuye ku bitaro by’i Kabgayi yamugezeho saa moya za niumugoroba (19h00). Yasubiriwe nijoro, le 15 Ukuboza 1976 aba avuyemo umwuka.
Yishwe n’iki mu by’ukuri ?
Nyakubahwa perezida Grégoire Kayibanda yahotowe na Komanda Elie Sagatwa, ariko ubwo nawe yari afite uwamutumye cyangwa abamutumye. Jean Shyirambere Barahinyura yabyanditse mu w’1988 muri cya gitabo cye twavugaga ubushize. Nyuma ariko umwe mu babigazeho n’undi umwe mu bafashije Sagatwa gukora iryo shyano begereye umushakashatsi Mwalimu Bonaventure Mureme Kubwimana, babimubwira neza. Mu by’ukuri, igihe cyose Sagatwa yajyaga gusura Grégoire Kayibanda, yabaga agiye gusuzuma uko intege ze zikomeza kugenda ziba nke, ku buryo abishatse yamuniga batabanje kugugurana.
Ubuhamya bwa Liyetona Mutabaruka uko bwanditswe na Bonaventure Mureme K.
Liyetona Mutabaruka uvuka i Byumba yari umusirikari mukuru wo mu itsinda (promotion) rya 10 ry’abanyeshuri bo mu ishuri rikuru rya gisirikari i Kigali. Mu w’1975 yategekaga ikigo cya gisilikali cya Gitarama. Ni we rero wari ushinzwe kurinda imfungwa idasanzwe : perezida Grégoire Kayibanda. Umunsi umwe, Komanda Elie Sagatwa yaje kumusura, amusaba kwica uwo “mugororwa”. Mutabaruka yagize ubwoba, asaba ko bamuha igihe cyo kubitekerezaho. Yagiye kugisha inama Bwana Fulgence Seminega nawe wavukaga i Byumba, icyo gihe akaba yarategekaga urukiko rw’ikirenga. Seminega yumvise neza igihirahiro uwo musirikari arimo, aramubwira ati : “Genda ubwire Sagatwa aguhe inyandiko irimo iryo tegeko ko ugomba kwica Kayibanda”. Sagatwa agarutse, Mutabaruka yamusabye iyo nyandiko. Sagatwa yaramubwiye ati : “nsubiye i Kigali, nzagaruka nyikuzaniye”. Ntiyigeze agaruka, ahubwo Mutabaruka nawe yimuriwe i Kigali, asimburwa i Gitarama na liyetona Papias Kanyandekwe. Nyuma yaho gato, inkuru iba kimomo ngo Grégoire Kayibanda yitabye Imana. Kuva icyo gihe, izamurwa rya Mutabaruka mu mapeta ryaragoranye cyane. Yaradindizwaga, abari kumwe nawe bakamusiga, abari inyumaye bakamucaho.
Ubuhamya bwa Kaporali Giti uko bwanditswe na Bonaventure Mureme K.
“Giti” ni umukaporali nawe uvuka i Byumba wanze ko amazina nyakuri atangazwa, nuko rero Mwalimu Bonaventure amuhimba irya “Giti”. Giti yabaga mu kigo cya gisilikali cya Gitarama. Yari mu itsinda rishinzwe kurinda inzu ya Kayibanda le 15 Ukuboza 1976, umunsi Sagatwa aza akamuniga, hanyuma Giti n’abari kumwe nawe bakamuhorahoza bamunyukanyuka, bamuvuna imbavu. N’ikimenyimenyi, bafunzwe bya nyirarureshwa, nyuma baza gufungurwa bidatinze, ndetse buri wese ahabwa umushahara we w’imyaka 2, hanyuma birukanwa mu gisirikari, buri wese acirwa muri komini ye kavukire. Giti yaje kuba umuzamu ahantu umuzungu w’umubiligi yubakaga amazu muri komini avukamo. Iby’uko yagize uruhare mu kwica Grégoire Kayibanda yarabivugaga kugirango bimuvemo kugirango yumve nawe yagira amahoro mu mutimanama we.
Ishyingurwa rya nyakubahwa perezida Grégoire Kayibanda
Nyakubahwa perezida Grégoire Kayibanda yashyinguwe le 15 Ukuboza 1976 isaa cyenda n’igice iwe mu rugo iruhande rw’aho umufasha we yari yarashyinguwe . Yashyinguwe na Musenyeri André Perraudin, akikijwe na Musenyeri Aloys Bigirumwami, Musenyeri Jean Baptiste Gahamanyi, Musenyeri Phocas Nikwigize, Musenyeri Joseph Sibomana na padiri Massion. Mu bana 8 hari 6 , hari kandi abantu benshi bo mu muryango we n’abaturanyi, hakaba kandi Komanda Elie Sagatwa na Liyetona Papias Kanyandekwe n’abasirikari bagera kuri 20 bo mu kigo cya gisirikari cya Gitarama. Intego ya Kayibanda, ari nayo yanditse ku mva mu rulimi rw’ikilatini yari : “Libertatem filorum Dei”. Mu gifaransa bivuga ngo : “Liberté des enfants de Dieu”. Mu kinyarwanda ni “Ukwishyira ukizana kw’abana b’Imana”.
Ikindi gitabo ubishoboye yasoma kugirango acengere kurushaho ibi turiho tuganira muri iyi minsi ni icya Eugène Ndahayo, mwene Claver Ndahayo nawe wahitanywe n’ubu bwicanyi. Icyo gitabo cyitwa Rwanda – Le dessous des cartes, Ed. L’Harmattan, Paris, 2001. Nk’uko twabivuze dutangira, ubutaha tuzarebera hamwe niba Habyarimana yari afite impamvu zifatika zo guhirika ingoma ya Kayibanda, twibaze kandi icyatumye yicanwa n’abafasha be benshi cyane.
BIRACYAZA …
Musemakweli Jean de Dieu


text:
Mwana wanjye kuki unteye agahinda ?
Narakwibaruste ndakurera, nishimye, Kuva wavuka umunezero wawe niwo ngamije.
Iyo ubabaye nanjye ndababara, nakureze bya gipfura. Ntacyo ntakoze ngirango wishime, naho niruste ngushakiriza icyakubaka, icyaguha ubwenge.
Amabanga yawe wambwiye narayabiste.
Igihe ubuzima bwadutadukanyije, nicaraga ngutekereza buri munsi, aho nari nicaye cyangwa nari magaze, sinjye wari uhari cyari igicucu cyanjye.
Nakubise amavi hasi, nsenga buri munsi ngo twongere duhure. Imana yirirwa ahandi igataha mu Rwanda yumvishe amasengesho yanjye irongera ima kuguhobera. Kuri uwo munsi numvishe umutima wanjye wituje, umunzero nagize sinawubara.
None mwana wanjye ko umbabaje ? Nubwo umbabaje rwose, urukundo rw’umubyeyi nirushira, nagishobora kururuta, rustinda intambara zose. Urwo ngukunze rurenze urugero.
Ariko mama nawe urabizi ko “akabura nikaboneke ni nyina w’umuntu”. Aho umbona aha : mpagaze atari njye, nicaye atari njye, ni igicucu cyanjye ubona. Ibyo nkora nubwo bikubabaza, nibyari bikwiye kukubabaza. Ariko nabuze uko nabikumvisha, imikorere yanjye ifite impamvu yayo, nabuze uko nabikubwira. Humura uri umutoni, uri uwimana, Imana niyagutereranye kandi urabizi. Amasengesho yawe ni ukuyakomeraho kuko niyo azaduhuza. Genda mama uri mwiza kandi ndacyagukunda, ugire ibihe bihire.
Alice Mutikeys
Catégories :Développement Personel


text:
Bamwe mu bahinzi bo mu murenge wa Muko wo mu karere ka Musanze, bavuga ko gukoresha neza ifumbire cyane cyane imborera bifasha kongera umusaruro.
Mukanoheli Marie, umwe mu bahakorera ubuhinzi ku butaka buhuje muri gahunda y’imbaturabukungu, avuga ko mbere atarahabwa inyigisho n’abajyanama b’ubuhinzi yateraga ibiro 80 by’ibishyimbo agasarura imifuka ibiri cyangwa itatu, ariko ubu akaba yaragabanyije imbuto atera, agakurikiza inama akarenza kure umusaruro yabonaga.
Mukanoheli yagize ati "Ubu ntera ibiro 30 gusa nkeza imifuka 5 y’ibishyimbo, mbere narabicucikaga, sinshyiremo ifumbire bikera nabi. Ariko ubu nshyiramo ifumbire y’imborera ihagije bikampa umusaruro mwinshi kandi mwiza".
Ibishyimbo bihinze ku butaka buhuje kuri ha 20 i Musanze
Ibi kandi binashimangirwa na Nyirajyambere Philomene, uvuga ko batezaga neza bitewe n’ukutamenya, yagize ati "Hataraza abajyanama b’ubuhinzi twahingaga uko tubonye, icyo gihe a 3 (Ari 3) nazezegaho umufuka n’ibiro nka 20, ariko ubu nezaho imifuka 3 y’ibishyimbo cyangwa ikarenga".
Nyirajyambere avuga ko bigishijwe tekiniki z’ubuhinzi kandi bagakangurirwa guhinga kijyambere, ari nacyo cyatumye bahuza ubutaka bagahinga ibishyimbo kijyambere, avuga ko uretse kongera umusaruro, binabafasha kurindira hamwe ibihingwa byabo ntibyibwe, kandi byanarwara bakabivurira hamwe.
Umukozi w’ikigo cy’igihugu gishinzwe ubuhinzi, RAB, mu karere ka Musanze, Uwamahoro Monique, avuga ko abahinzi bamaze gusobanukirwa gahunda y’imbaturabukungu, aho bitabiriye guhuza ubutaka nk’imwe mu nkingi y’iyi gahunda, muri site ya Kamutara, bakaba barahuje ubutaka bahinga ibishyimbo kuri Ha 20.


text:
Ese bijya bikubaho ko wibuka cyangwa ugasoma inkuru zisekeje ugaseka uri wenyine? Uyu munsi naguteguriye inkuru zisekeje. Rimwe na rimwe isi ntidutenguha kuko hari igihe…
Posts tagged as “ibintu bidasanzwe”
Burya mu ruganda rwa Cinema mpuzamahanga no mu mafilime atandukanya haberamo utuntu twinshi dutandukanye ku buryo twose umuntu atahita atumenya. Hari ibintu biba bigiye bizwi…
Nta buhanga n’ubusesenguzi buhanitse bisaba kugira ngo umuntu abone ko amaso ari kimwe mu bice by’ingenzi biri ku mubiri w’umuntu. Mu magambo macye amaso ujye…
Nagiye mvuga ku nyandiko z’ibintu byinshi bitangaje ku isi ariko bimwe muri ibyo biba binasekeje ku buryo bishobora kumvikana nko guhimba ariko nyamara ari ukuri.…
Imikino Olempike (Olympic games) ni irushanwa rihuza abantu baturutse imihanda y’isiyose mu buryo bwo kugaragaza impano kandi mu mikino itandukanye. Imwe muri iyo mikino twavugamo…
Iyo ikirunga kiri hafi kuruka, kiri kuruka cyangwa se kimaze kuruka, hashobora kumvikana umutingito. Kubera iki?
Utekereza iki iyo ubonye ikimenyetso cya ® ku kirango (logo) runaka? Ese usobanukiwe neza n'ubusobanuro bw'ibi birango n'aho bikoreshwa?
Reka turebe ibintu ushobora kuba utazi ku nyamaswa zitandukanye haba izo mu rugo cyangwa izo mu ishyamba.
Kubyara impanga ntako bisa biraneneza ku buryo abantu benshi kimwe mu byifuzo byabo haba harimo no kwibaruka abana b’impanga n’ubwo atari ibya bose. Kubyara impanga…


text:
Munyantwari Alfonse, Guverineri utazi amateka y’ u Rwanda nka senateri Bizimana !!!
Ubusanzwe hari amagambo umuntu w’umutegetsi wo mu rwego rwo hejuru atari akwiye kuvuga, ahubwo akaba afite inshingano yo gucyaha n’undi wese wayakoresha. Ariko rero ngo “umwambari w’umwana agenda nka shebuja” kandi ngo “umwera uturutse ibukuru bucya wakwiriye hose”. Twasomye ku rubuga igihe.com na hano kuri leprophete.fr ibyo senateri Yohani Damaseni Bizimana yavugiye mu kiganiro i Nyanza le 22/06/2012 ngo “Kayibanda na Gitera ntibari abayobozi, bari abicanyi”, maze guverineri w’intara y’amajyepfo, Bwana Munyantwari Alphonse akamwunganira avuga ngo “abakomoka mu majyepfo basabwe gukora ibikorwa byiza hagamijwe kurwanya igisebo abahakomoka batagize uruhare muri jenoside batewe n’abo bayigizemo uruhare”.
Kugirango umuntu abe umwicanyi, agomba kuba yifitemo urwango. Kugirango umuntu yigiremo urwango rutuma agera n’aho yica mugenzi we, agomba kuba ari injiji bihagije. Kandi Kayibanda ntabwo yari injiji. Iyo aba injiji ntiyari gushobora guhirika ingoma ya cyami, gihake na gikolonize akoresheje ibitekerezo bye gusa, atifashishije intwaro zimena amaraso ! Yari yifitiye ubwenge kamere burenze urugero. No ku birebana n’ubwenge bwo mu bitabo no mu mashuri, yari umuhanga cyane. Kuba atarashoboye kugera ku bupadiri byatewe n’uko irondakoko ry’icyo gihe ryatumaga Abatutsi ari bo bonyine bagera kuri iyo ntera. Ibyo mvuze kuri Kayibanda birareba kandi na Yozefu Habyarimana Gitera, Anastase Makuza, Aloys Munyangaju n’abandi barwanshyaka bose bagejeje Urwanda kuri demokarasi no ku bwigenge. Ubwo se ni bo bangaga Abatutsi cyangwa ni Abatutsi b’intagondwa babangaga?
Kuba nta rwango bari bifitemo bigaragarira no mu nyandiko zabo. N’ubu ziracyariho kandi zizahoraho. Senateri Bizimana nashaka azambwire murangire aho yazikura, hiyongereyeho n’izindi zahebuje mu bwiza za Bwana Aloys Munyangaju. Ikindi kigaragaza ko nta rwango bari bifitemo ni amavu n’amavuko, imigabo n’imigambi (manifestes) by’amashyaka yabo. Nk’ishyaka rya Parmehutu, dore ko ari ryo rikunze gushyirwa mu majwi, ryavutse ari ishyaka rishyigikiye ubwami, ariko rikanga akarengane. Ubwami na demokarasi bishobora kujyana. Ikibazo bahuye nacyo ni uko icyo gihe haari Abatutsi bamwe bumvaga rwose Umuhutu nta ruhare agomba kugira mu butegetsi bw’igihugu, ko Abahutu nta burenganzira bafite ku byiza by’Urwanda. Uko kunangira kw’intangondwa z’Abatutsi ni kwo kwatumye Parmehutu ihindurwa noneho ishyaka riharanira repubulika, MDR. Ubwo se Kayibanda na Gitera ni bo bangaga Abatutsi cyangwa ni Abatutsi bigize indakoreka babangaga ?
Igihe cya Kayibanda na Gitera cyari igihe giteye gite ?
Muri icyo gihe nibwo nk’intangondwa z’Abatutsi b’i Burundi bamaganaga Ludoviko Rwagasore zimubwira ziti “Paul Mirerekano ni umuntu mwiza, yitangiye Uburundi atitangiriye itama ;ariko kubera ko ari Umuhutu, ntabwo ari we washingwa kuyobora ishyaka rya Uprona”.
Ni igihe ministiri w’intebe w’Uburundi Petero Ngendandumwe w’Umuhutu wari warasimbuye Rwagasore yicwaga na Gonzalve Muyenzi, umututsi w’umunyarwanda wari warahungiye i Burundi. Ngendandumwe yarashwe avuye mu bitaro gusura umugore we wari umaze kubyara. Agatsiko k’Abatutsi b’intagondwa kayobowe na Albin Nyamoya kari katangiye gutangaza hose ko yapfuye yishwe hasigaye iminota 30 ngo Muyenzi amwivugane!
Ni igihe muri manifeste ya Lunari (UNAR), mu mabaruwa abiri y’abagaragu b’ibwami no mu myanzuro y’inteko y’inama nkuru y’igihugu yo muri Kamena 1958 Abatutsi bamwe b’intagondwa bashwishurizaga Abahutu ko ntaho bahuriye nabo. Igihe cyabo ni igihe izo ntagondwa z’Abatutsi zashatse gucecekesha ku ngufu abarwanashyaka b’Abahutu no kubica bitaretse. Koko bishemo bamwe, ariko abasigaye bakomeza urugamba kugera batsinze.
Turi mu gihe Abatutsi bamwe bahungaga Urwanda, Inyenzi zikarutera ari nta yindi mpamvu ibiteye usibye kuvuga ngo “nta muntu muzima wo gutegekwa n’Umuhutu”. Ubwo se Kayibanda na Gitera ni bo bangaga Abatutsi cyangwa ni Abatutsi b’abibone babangaga ?
Kuba hari Abatutsi bamwe bibwira, mu bujiji bwabo, ko bo ari ubwoko buruta abandi nk’abaNazi bo mu Budage igihe cya Hitler, kuba hari Abatutsi bamwe bibwira ko bo ari ubwoko bwatowe nk’ubw’Abayahudi, nta gihe bitateje ibibazo bikomeye mu mateka y’Urwanda, n’ubu biracyateza ibibazo kandi bizakomeza kubiteza niba bitagaruriwe hafi, mu maguru mashya.
Ese niba senateri Bizimana avuze ngo “Kayibanda na Gitera ntibari abayobozi bari abicanyi” :
(1)Abatamirizaga Karinga ibishahu by’Abahutu yabita iki ?
(2)Abarikoroje ku Rucunshu no mu myaka yakurikiyeho yabita iki ?
(3)Abagaburiraga inkota, amacumu n’imyambi yabo amaraso y’abana b’Abahutu yabita iki ?
(4)Abatwikiraga Abahutu mu majangara y’ibihunda kugira ngo barebe uko bapfa bagaraguritse yabita iki ?
(5)Abatumizaga inama ngo z’umutekano, hanyuma bakica abazitabiriye yabita iki ?
(6)Abataratinye kurasa urufaya umwana w’imyaka 7 wari wicaye ku bibero bya Musenyeri Inosenti Gasabwoya (w’umututsi !) i Gakurazo yabita iki ?
(7)Abababazwa n’uko hari Abahutu babacitse, n’uko batashoboye kubamariramo umujinya ngo babicemo benshi bashoboka yabita iki ?
Mu Rwanda icyaha cy’inkomoko n’ibisigisigi byacyo gikomeje guca ibintu.
Jenoside y’Abatutsi yo mu w’1994 yageretswe ku Bahutu bose, abazima n’abapfuye ndetse ngo n’abavuka ubu bavukana ingengabitekerezo yayo kubera ko “mwene Samusuri avukana isunzu”! None kuri icyo cyaha cy’inkomoko gishingiye ku bwoko, mburamatare w’intara y’amajyepfo, Bwana Alphonse Munyantwari yongereyeho ikindi gishingiye ku irondakarere ngo “abakomoka mu majyepfo basabwe gukora ibikorwa byiza hagamijwe kurwanya igisebo abahakomoka batagize uruhare muri jenoside batewe n’abo bayigizemo uruhare”.
Kuba uwo mu bwoko ubu n’ubu, kuba waravukiye mu karere aka n’aka nta pfunwe byagombye gutera. Ibikorwa byiza bigomba gukorwa iteka n’ahantu hose. Ariko gutegekwa kubikora kugirango uhongerere cyangwa wibagize ibyaha by’abo mukomoka hamwe ni agahomamunwa, ni ukuzira icyaha cy’inkomoko. Ni nka bya bindi by’umwana w’intama wahuriye n’ikirura ku mugezi byombi bigiye kunywa amazi. Ikirura kiti “ wa mwana w’intama we ko uri kuntobera amazi ?” Umwana w’intama ati “Ese nayagutobera nte kandi wowe uri haruguru, njye nkaba ndi hepfo?”. Ikirura kiti “Umva agasuzuguro kabo. Kandi umwaka ushize warantutse”. Umwana w’intama ati “Nari kugutuka nte se kandi umwaka ushize nari ntaravuka, dore nawe mfite amezi 2 gusa!. Ikirura kiti “Ubwo noneho niba atari wowe ni mukuru wawe”. Umwana w’intama ati “Ni njye mfura iwacu, byongeye kandi sindakurikirwa”. Ikirura kiti “Noneho ubwo ni so cyangwa sowanyu wantutse, ugomba kubyishyura”. Ubwo nyine ikirura gifata wa mwana w’intama kirawica kiwuziza icyaha cy’inkomoko!
Umwanzuro
Senateri Bizimana na mburamatare Munyantwari hagomba kuba hari ingingo nyinshi z’amateka y’Urwanda batazi cyangwa birengagiza. Byaba ubujiji, byaba kwigiza nkana, ibyo ari byo byose, baagombye gukurikiza ya nama y’abakurambere bacu igira iti “iyo umugabo abuze icyo avuga, aricecekera agasoma inzoga”. Nabo rero nibicecekere, bakomeze binyunyurize imitsi y’Abanyarwanda, birire imfashanyo z’amahanga zagenewe guteza Urwanda imbere, hanyuma bareke abarwanashyaka bagejeje Urwanda kuri demokarasi no ku bwigenge biruhukire iteka, baruhukire mu mahoro. Urwanda rw’ubu rukeneye abandi barwanashaka nka Kayibanda na Gitera.
Ese aho abategetsi batamenya kubaha abapfuye bazashobora kugira icyo bamarira abazima ? Ndizera ko ejobundi le 01/07/2012 ubwo Urwanda ruzaba rwizihiza imyaka 50 rumaze rwigenga Abanyarwanda batazabwirwa imvugo gito kandi nyandagazi nk’iriya ya Bizimana na Munyantwari.
Tugire amahoro.
Padiri F. Rudakemwa
HYPERLINK « http://www.gmail.com » t « _blank » Nahayo Luka (mardi, 26 juin 2012 19:19)
Dujye turamenya gushyira mu gaciro. Bityo buri gihe tujye turamenya ko abantu tutabona ibintu kimwe. Kera batwigishaga ko hari umuntu umwe udakora ikosa ariwe umuntu utagize icyo akora. Nibyo ntabwo waba Perezida ngo ureke gukora ikosa dore ko iyo uri Perezida ubazwa ibyangiritse byose mu gihugu iyo utagaragaje ababikoze ngo babihanirwe.
Njye mvuka ahahoze hitwa mu Rhgri/ mu majyaruguru. Nize i Butare/ Unr imyaka itandatu. Nahavuye nta muntu wo mu majyepfo ntonganye nawe kuko natojwe nkiri umwana muto urukundo iteka n’abasaveri. Gusa ngomba kuba naravuyeyo nta menye neza abantu bo mu majyepfo.
Ntabwo numva ukuntu abanyenduga nabonaga buri gihe banezerewe bakindaguje abatutsi nk’uko twabibwiwe. Ibi byabaye turi mu biruhuko. Ibi ariko ntabwo byandebaga cyane. Ariko icyantunguye kurushaho ni ukuntu abantu bo mu majyepfo batumije abanyeshuri bigaga muri Kaminuza bavuka mu bindi bice by’igihugu bakabagerekaho genocide muri Gacaca. Si ibyo gusa hari umugabo witwa Nsabimana Jean Baptiste wari Bourgmestre wa Ruhondo muri Mata-Nyakanga 94. Uyu mugabo yakoze uko ashoboye arokora abatutsi bose bari muri Komini yayoboraga. Gacaca y’iwabo yemeza ko ari umwere kandi ko agomba guhita arekurwa. Kubera amacenga yakoreshejwe muri Gacaca hazanywe Gacaca ya Muhanga. Imuhamya genocide anakatirwa burundu y’umwihariko. Hagomba kuba hari n’izindi ngero ntazi. None se ibi ntabwo biteranya abantu bo mu majyepfo n’abo mu majyaruguru? Uko njye mbibona ni uko buri gihe tugiye kujya turagerageza kumva neza ibitubayeho kandi buri gihe tukagerageza gushyira mu gaciro. Igikuru ni ukugerageza kumva undi kandi duharanira kurekeraho guhemukirana. Mbabazwa buri gihe no kubona abanyarwanda duhora mu guhemukirana bidashyira.
Nahayo Luka


text:
Kuri ubu, ngo bamwe mu byamamare mu byiciro binyuranye ku isi baba bari mu idini cyangwa se itsinda ribamo abantu bayoborwa n’imbaraga za Shitani rizwi ku izina rya Illuminati.
Illuminati kandi ivugwa ko yaba ari yo iyobora isi, nk’uko bitangazwa n’ibitangazamakuru bitandukanye.
Bamwe mu bikomerezwa rero ngo baba bari muri Illuminati, harimo nk’umuririmbyikazi Lady Gaga. Igituma abantu bavuga ko Gaga yaba ari muri Illuminati, ni uko mu ndirimbo ze nyinshi usanga akoresha ibimenyetso bikoreshwa n’abari muri Illuminati.
Ubwo yari mu kiganiro gihita kuri Radio Authentic cyaciye kuri iyi radiyo kuwa gatandatu cyitwa Cukumbura, Intumwa Gitwaza yavuze ko atabarizwa muri Illuminati kuko yayirwanyije kuva kera ndetse ko yigishaga yerekana ububi by’ababarizwa muri Illuminati.
Yagize ati “Narwanyije kuva kera abakoreshwa n’iyi myuka mibi, urumva sinarwanya aho ndi; mfite amakasete y’uburyo nigishaga muri Kaminuza uburyo iyi miryango yose iri aba Illuminati ikora.”
Ku bijyanye n’abamubajije ko yaba afite abamurinda (bodyguard); aha Apostle Gitwaza yagize ati “Njyewe ntabwo ndindwa n’umuntu ahubwo mfite gusa nk’abafasha kuntwaza igikapu, kuko ndindwa n’Umwuka Wera.”
Ntabwo ndi umutekamutwe
Umusore wahamagaye kuri radiyo yatanze ubuhamya bw’uko yazaga gusengera muri Zion Temple aje kureba koko niba Gitwaza ari umutekamutwe, ariko uyu musore yasanze koko Gitwaza asenga Imana ihoraho.
Apostle Gitwaza kandi yongeye kugaruka ku bamukekagaho kuba ari umutekamutwe, aha yagize ati “Hari abazaga mu rusengero ngo barebe koko niba dusenga inzoka, ariko benshi babaye abakirisitu koko ubu basengera iwacu.”
Mu isengesho Apostle Gitwaza yasenze nyuma y’iki kiganiro yasengeye by’umwihariko abamwita umutekamutwe cyangwa abavuga ko ari muri Illuminati.
Apôtre Dr. Paul M.Gitwaza yavukiye mu muryango w’abakirisito. Se, Rév Pasiteri Andreya Kajabika, ari mu bantu ba mbere bakijijwe ubwo yahuraga n’abamisiyoneri b’abapantekote baturukaga mu Busuwisi, baza kubwiriza ubutumwa muri Kongo y’Iburasirazuba.
Apôtre Dr. Paul M.Gitwaza yakiriye Yesu nk’Umukiza ku myaka icyenda, abatizwa umubatizo w’Umwuka Wera ku myaka 12. Yatangiye ikibwiriza cye cya mbere afite imyaka 14. Yabonye impamyabumenyi y’icyiciro cya gatatu, ari yo Dogitora mu iyobokamana (Theology), mu mwaka wa 2007 mu ishuri ryitwa “International Graduate School of Ministry” muri Bellevue, i Washington muri Leta Zunze Ubumwe z’Amerika.
Nyuma ya Jenoside Yakorewe Abatutsi muri Mata 1994, avuga ko Imana yamuhamagariye kujya mu Rwanda kubwiriza ubutumwa bwo kwihana, kubabarira no gutunganya inzira, kugira ngo u Rwanda ruhinduke ubuturo bw’Imana. Ibyo biboneka muri Zaburi 132:13.
Mu iyerekwa yagize mu mwaka wa 1992, harimo ko agomba gushyiraho Minisiteri y’Ububyutse yitwa “Authentic Word Ministries International,” igamije gutegurira inzira Yesu Krisito. Ibyo biboneka muri Amosi 4:12.
Illuminati bamwe bita idini rya Shitani, ngo ikoresha abantu bakomeye kandi bazwi ku isi baba abahanzi, abanyapoliti n’abandi bantu bakomeye. Icyo basabwa gusa, ngo ni ukwemera kuyoborwa n’imbaraga za Shitani, icyakora ngo iyo uyirimo ntukore ibyo utegekwa ubura byose. Illuminati bivugwa ko yatangijwe bwa mbere tariki ya mbere Gicurasi 1776.
inkuru dukesha imbere.com


text:
Dore ibiti bimaze imyaka irenga 4,000 ndetse n’ibishobora kwimuka aho byatewe
Muri Amerika hari ubwoko bw’ibiti Yezu/Yesu yavutse biriho ndetse bikiriho kugeza n’ubu cyangwa byatemwe mu myaka ya vuba, bikaba binini mu mubyimba (inganzamarumbo) kandi birebire cyane kugera kuri metero 100.
Hari n’ibiti mu Buhinde no mu Butaliyani bishobora kwimuka bikava aho byari biteye bikitera ahandi, kubera ubushobozi bwabyo bwo kurandaranda.
Muri iki cyumweru kirangiye abashinzwe kurwanya inkongi muri Leta ya California (USA), batangiye kuzengurutsa ibiringiti bidashya ndetse n’ibipfunyika bya alminium ku biti byo muri Pariki ya Sequoia, mu rwego rwo kubirinda inkongi y’umuriro irimo gusatira iyo pariki.
Pariki ya Sequoia (ibiti byayo na byo byitwa sequoias), irimo ibiti bigera ku bihumbi bibiri bikurura ba mukerarugendo kubera kugira umubyimba munini, uburebure no kuramba cyane ku isi.
Muri byo hari ikizwi ku izina rya ‘General Sherman’ gifite uburebure bwa metero 83 n’umubyimba ufite umurambararo(diameter) wa metero 11m (umuntu akaba yagicukuramo inzu y’ibyumba bitatu n’uruganiriro).
N’ubwo General Sherman, bitewe no kwamamara cyane ivugwaho kuba igiti cya mbere ku isi kirambye imyaka irenga ibihumbi bibiri, hari ibindi byo muri Pariki ya Sequoia n’ahandi ngo birengeje imyaka 4,000 bibayeho, kandi birebire kurenza metero 100.
Urubuga https://www.monumentaltrees.com/ ruvuga ko sequoia (Sequoia sempervirens) ya mbere ku isi mu burebure ifite metero 115.55, ikaba iri mu ishyamba rya Redwood Mountain muri Pariki ya Kings Canyon muri Leta zunze Ubumwe za Amerika.
Ntabwo ari sequoias gusa zikunze kuba ndende cyangwa nini cyangwa kuramba zonyine, kuko hari ibindi biti byo mu bwoko bwa Pseudotsuga menziesii birimo ikizwi nka Brummit fir cyabaye kirekire kugera kuri metero 100.3 ndetse n’inturusu yo muri Australia y’amajyepfo ishobora kurenza metero 97.
Urubuga monumentaltrees.com rukomeza ruvuga ko mu bijyanye n’umubyimba munini cyane, ibyitwa ‘Baobab’ byo mu mashyamba ya Afurika ndetse na Cypres zo muri Mexique ngo bishobora guhinguranwa n’umurongo ugororotse unyura hagati muri byo(diameter) ureshya na metero 11.42.
Mu burambe na ho, pinusi yitwa Bristlecone cyangwa cyprès byo muri Amerika y’Epfo byo ngo birimo ibishobora kuba bimaze imyaka igera ku 5,000.
Bene ibyo biti byagiye bitemwa mu myaka ya vuba, birimo icyitwaga Mathusalem cyo mu bwoko bwa Pinus Bristlecone cyahoze mu misozi yitwa White Moutains yo muri California, kikaba cyaratemwe muri 2008 cyari kimaze imyaka 4,800 (Yesu yavutse asanga kimaze imyaka irenga 2,800 kibayeho).
Mu bihugu by’i Burayi, nko mu Bwongereza no mu Budage, hari aho abantu bagiye batinya ibiti bya kera bitewe n’imyemerere, bakishyiramo ko baramutse babitemye byabakururira urupfu.
Ibyinshi muri ibyo biti bikaba byaratemwe mu gihe ubukirisitu bwari bwadutse kuri uwo mugabane, kuko byafatwaga nk’ikimenyetso cy’ubuhakanamana nk’uko urubuga monumentaltrees.com rukomeza rubisobanura.
Ibiti bitwikira ubuso bunini cyane
Uretse uburebure buhambaye, ubunini mu mubyimba n’uburambe, hari ibiti bigira amashami maremare yubaka ikimeze nk’igisenge cyangwa umutaka watwikira abantu benshi cyane, mu gihe bugamye izuba.
Igiti kiza ku isonga mu kugira igisenge kinini ni icyo mu bwoko bwa Ficus benghalensis kiri mu baturage bitwa Howrah bo mu gihugu cy’u Buhinde, igicucu cyacyo kikaba gitwikira ubuso bungana na metero kare 1200 (m2).
Kugira ngo amashami y’ibi biti atavunika, hari aho agera akamanura imizi ishorera mu bitaka ikamera nk’inkingi ziyateze, bikamera nk’aho ya mizi ihinduka nk’uruti (tige).
Hagera n’igihe uruti rwatangiye ari umuzi rwikorera cya giti cyose rugasimbura uruti rwa mbere rwateranywe na cyo (kubera kugenda ruranda,randa), bikaza kurangira igiti cyose cyarimutse aho cyari gitewe.
Mu busitani bwitwa Palerme muri Sicile ho mu Butaliyani igiti cyitwa ‘bosquet’ cyamaze kwimuka kijya hakurya y’akayira kakinyura iruhande, ndetse umubyimba wacyo watangiye ari umuzi ukaba warabaye inganzamarumbo y’ubugari bwa metero 13.5(m).
Ibiti bya kera mu Rwanda
Nta bushakashatsi burakorwa mu Rwanda ngo hamenyekane aho igiti cya kera cyane giherereye ndetse n’imyaka kimaze kibayeho, ariko uko byagenda kose kiri muri Pariki ya Nyungwe, nk’uko uwari Senateri Bizimana Jean Baptiste wagize se w’umwiru ku ngoma ya Rudahigwa abisobanura.
Bizimana avuga ko ibiti bya kera mu Rwanda ari imivumu, imirehe, imitaba n’ibindi bijya bimara imyaka iri hagati ya 200-300, ariko na byo bikaba byaboneka muri Nyungwe kuko ahandi abantu babitema bashaka bakabikoresha imirimo inyuranye.
Icyakora i Rutare mu Karere ka Gicumbi ngo haracyari ikigabiro cy’umurehe cyatewe ku ngoma y’umwami Kigeli III Ndabarasa wategetse u Rwanda mu myaka ya 1708 – 1741.
Bizimana yakomeje agira ati “Ibiti bya kera byo bishobora kuboneka muri Nyungwe abantu baramutse babikozeho ubushakatsi, ahandi byaracitse ariko imisozi byari biriho isigarana amazina yabyo”.
Sen Bizimana atanga urugero ko imisozi nka Kimironko, Kimihurura, Kimisange, Kimisagara, Nyamyumba n’indi, yitirirwa ibimera byahahoze ariko ubu bikaba bitakiboneka. “Nyamara nta n’ubwo byashoboraga kona imirima, bagakwiye kuba barabibungabunze bakabireka”.


text:
Yesu uko yari ari,niko ari ni nako azahora. Ntahinduka ahubwo nitwe duhindagurika
Luka8:22-25. Yesu n´intumwa bambuka mu nyanja ariko Yesu arasinzira. Umuyanga urabimenya ubateza akaga bigera aho batabaza Yesu baramubyutsa. Ese muri twe Yesu ari maso cyanga arasinziriye. Iyo asinziriye imiyanga irabimenya,irwara zikabimenya….Tubyutse Yesu uri muri twe,tugendane muri byose ,aturwanirire Yohani:2:1-10.k,umunsi wa gatatu mu bukwe Ikana bamenye ubwenge batumira Yesu. Umunsi wa gatatu Abarahamu yafashe umwana we Isaka amujyana kumutangaho igitambo,Imana ibiyerekerayo babona gukomera kwayo. Yona yamaze mu nda y,urufi iminsi 2 uwa gatatu ruramucira ,abona kubaho kw,Imana. Yesu yabaye mu gituro iminsi 2 uwa 3 atsinda urupfu arazuka. Mbere yuko ibyo biba bose bari bahuye nibikomeye. Gutukwa,kwicuza,gukubitwa,ubwoba……Mu bukwe Ikana YESU areka kuba umutumirwa yivanga mu byabo ,abakorera igitangaza. Vino ni icyo cyose watangiye cyamara kugera imbere ukabona kiranze , Yesu iyo umutumiye muri byo, araza akabikora ndetse bikaba byiza kurusha uko byari biri. Yesu aze akureho ibyo byose atwinjize mu byiza yaduteguriye.


text:
Mu Karere ka Gicumbi, mu Murenge wa Rukomo haravugwa ikibazo cy’abana b’abakobwa babyara bakiri bato dore ko ngo hari n’ababyaye bafite imyaka 15, abaturage barasaba ingamba zihanitse mu guhagarika iki kibazo. Ababyeyi batuye muri uyu murenge bavuga ko ikibazo cy’abana baterwa inda bakiri bato gihari cyane cyane ku banyehsuri bakiri mu mashuri yisumbuye, bari mu […]Irambuye
*Ubuzima bw’aba bana batewe inda biga mu mashuri abanza bugira ingaruka ku bana babyara, *Umuryango GLIHD wita ku bana b’abakobwa n’abagore urakora ubuvugizi ngo amategeko yo gukuramo inda. Aba bana bahindutse ababyeyi bagata ishuri, baganiriye n’Umuseke mu mpera z’iki cyumweru, bose bahuriza ku buzima bugoye barimo bwo kurera abana nta kazi bagira, gutereranwa n’ababateye inda, […]Irambuye
*Ngo hari ibibazo bikunze kugaragara ku bana kubera ababyeyi batabitayeho, *Abagore bakwiye kwita ku burere bw’abana by’umwihariko, uburere bubi bw’umwana ngo nibo byitirirwa. Minisitiri w’Uburinganire n’Iterambere ry’Umuryango asaba ababyeyi b’abagabo na bo gufatanya n’abagore bakita ku burere bw’abana kuko ngo akenshi usanga uburere ari inshingano ziharirwa ababyeyi b’abagore kandi ngo bose burabareba. Aganira n’abagore abagore […]Irambuye
Ni umukobwa ukomoka muri Sudani y’Epfo witwa Elizabeth Diing Lval Munyang wiga mu Rwanda, ashima uburyo imiryango yita ku burenganzira bwa muntu n’ubw’abana ikora mu Rwanda. Yabwiye Umuseke ko akurikije ibyo yigiye mu mahugurwa y’iminsi ine yateguwe n’ihuriro ry’imiryango ihanira uburenganzira bwa muntu CLADHO, asanga igihugu hari ibyo cyanoza kugira ngo abana babeho biga, bafite […]Irambuye
Umunyamategeko Maitre Fred Burende yanenze ko hari zimwe mu ngamba Leta ifata kugira ngo iteze imbere uburenganzira bw’umwana ariko ntizishyirwe mu bikorwa uko ziba zateguwe. Kuba abana bamwe bakurwa mu muhanda bagashyirwa mu miryango ariko nyuma y’igihe runaka bakagarukamo ngo akenshi biterwa n’uko haba hari ibitarakurikijwe mu murongo wo kubasubiza mu buzima busanzwe bubereye umwana. […]Irambuye
Gicumbi – Muri iyi week end, asobanurira abaturage bo mu murenge wa Nyamiyaga Itegeko rishya ry’Umuryango Hon Depite JMV Gatabazi yavuze ko abagabo batera inda abana bakabatererana hamwe n’ababyeyi babigiramo uruhare bagiye guhagurukirwa. Mu bice byinshi by’icyaro hari ikibazo cy’abana bavuka ntibandikwe mu bitabo by’irangamimerere kubera ko babyawe n’abana batewe inda n’abantu bakuru, ntibagire ubushake […]Irambuye
Minisiteri y’uburinganire n’iterambere ry’umuryango yatangaje kuri uyu wa gatanu ko abana 77 b’impfubyi barererwaga mu kigo cy’imfubyi “Umurwa w’Impuhwe” cya Rusayo mu karere ka Rusizi ku bufatanye na Komisiyo y’Igihugu Ishinzwe Abana (NCC) bimuriwe mu bigo bya SOS biherereye mu Karere ka Gasabo mu Mujyi wa Kigali no mu Karere ka Nyamagabe mu Ntara y’Amajyepfo. […]Irambuye
Ababyeyi barerera mu ishuri ry’incuke rya New Vision primary School riherereye mu murenge wa Ngoma mu karere ka Huye bavuga ko iri shuri ritaraza abana babo bakuranaga ingeso mbi banduzwaga n’abo babaga birirwanye mu gihe bo (ababyeyi) babaga bagiye mu mirimo itandukanye. Manirakiza Marc utuye mu kagari ka Ngoma, mu murenge wa Ngoma afite abana […]Irambuye
Minisitiri w’Uburinganire n’iterambere ry’Umuryango Nyirasafiri Esperance ubwo yasuraga ikigo gifasha urubyiruko n’abana bafite ubumuga cya “Centre des handicapés St François d’Assise” cyo mu karere ka Rusizi, Ababikira bagishinzwe bamusabye kubakorera ubuvugizi kuri Leta kugira ngo bunganirwe muri byinshi bakenera kugira ngo bitera kuri bariya bantu bafite ubumuga. Ikigo cy’abafite ubumuga cya “Centre des handicapés St […]Irambuye
Ababyeyi batuye mu murenge wa Cyanzarwe mu karere ka Rubavu bajya gukorera mu gihugu cy’abaturanyi cya Repubulika Iharanira Demokarasi ya Congo basabwaga kutajyana abana babo muri iki gihugu bakabasiga ku mupaka muto (petite bariere), ubu ngo bubakiwe amarerero. Aya marerero yubatswe n’Umuryango Uyisenga n’Imazi usanzwe utera inkunga mu kurera abana bato. Nyirandegeya Jaquelie ufite abana […]Irambuye


text:
Mu gihugu cya Nigeria, umwana w’umuhungu ufite imyaka 17 yashakanye na mugenzi we w’umukobwa w’imyaka 16. Ibi byabaye muri mpera z’icyumweru gishize.
Somto wo mu muryango wa Nwachukwu mu mudugudu witwa Okofia yavuye mu ishuri ku bushake avuga ko ashaka gushaka umugore.
Bavuga ko umuryango we wabanje kubyanga kuko ari we mwana wa nyuma, bagera aho bakamureka maze ubukwe bw’abo bana buba mu mpera z’icyumweru gishize muri Leta ya Anambra.
Byavugwaga ko Somti ari we mwana wenyine ababyeyi be bafite ariko byaje kugaragara ko afite mukuru we warangije kaminuza akaba akora mu bitaro bikuru byo muri Leta ya Anambra.
Kubera ko abo bana bakiri bato, ababyeyi babo babashingiye iduka ryo kubafasha kubaho nyuma y’uko bakoze ubukwe.


text:
Gisagara: Croix Rouge yakoresheje asaga miliyari 1 Frw mu kuzamura imibereho y’abaturage
Abaturage bo mu Mirenge ya Kibilizi, Kansi, Muganza na Mukindo mu Karere ka Gisagara, baterwa inkunga na Croix Rouge y’u Rwanda bavuga ko uyu muryango utabara imbabare wabafashije kwiteza imbere binyuze mu nkunga wabashyikirije mu bihe bitandukanye.
Bimwe mu bikorwa bishimira uyu muryango wabagejejeho, harimo umuyoboro w’amazi wa km 15 ugaburira ingo zisaga 5000, Ibitaro bya Kibilizi, Ikigo Nderabuzima ndetse n’amwe mu mashuri yubatswe mu Murenge wa Kibilizi.
Hari imiryango 45 itishoboye Croix Rouge yoroje inka muri 2005, yubakira indi miryango igera ku 123 ndetse ndetse inagira uruhare mu kubaka ibyumba by’amashuri 12.
Yanorohereje abanyeshuri 3003 bo mu miryango ikennye kwiga, aho mu bihe bitandukanye yabageneraga ibikoresho by’ishuri n’amafaranga yo kurya muri gahunda ya School Feeding.
Bamwe mu babyeyi bafite abana biga ku kigo cy’amashuri abanza cya Nyaruhengeri mu Murenge wa Kansi, bashimangira ko kubakirwa ibyumba by’amashuri byakemuye ikibazo cy’abana bajyaga kwiga bakuze bitewe n’uko nta shuri ryari ribegereye.
Kangabire Alphonsine ati “Mbere ritaraza [ishuri] abana bacu bigaga kure bagakora urugendo rwo kujya i Kansi ku Kiliziya, ni ahantu hari urugendo rw’isaha n’igice ku mwana. Twasigaranaga impungenge ko imodoka zibagonga cyangwa bakayoba,…
Ikindi ni uko umwana muto atajyaga kwiga kare ahubwo twategerezaga ko abanza gukura. Mfite abana babiri biga kuri iri shuri n’abandi batatu baharangije; urumva ko kutuzanira iri shuri byatugiriye akamaro.”
Mu Mirenge ya Muganza na Mukindo imiryango 123 irimo iyabaga muri nyakatsi n’itaragiraga aho kuba yubakiwe inzu na Croix Rouge, abayigize bemeza ko ubu babayeho neza.
Yankurije Siperansiya ati “Nabaga muri Nyakatsi nyagirwa nenda kuzicwa n’umwanda, baraza barahankura banyubakira inzu mu mudugudu. Kuri ubu mbayeho neza kuko ndya nkaryama nkabasha gusinzira n’abana banjye batatu.”
Umuyobozi wa Croix Rouge y’u Rwanda mu Ntara y’Amajyepfo, Sebaganwa Guillaume avuga ko ibikorwa bakora biba bigamije gufasha abababaye no kubahindurira imibereho kugira ngo ibe myiza.
Ati “Ibyo bikorwa byose bimaze gukorwa hano byatwaye amafaranga asaga miliyari imwe na miliyoni 73Frw. Abaturage tubasaba kwita ku byo bagejejweho kugira ngo babeho neza kuko byakozwe hagamijwe guteza imbere imibereho yabo.”
Umuyobozi wungirije ushinzwe iterambere ry’ubukungu mu Karere ka Gisagara, Habineza Jean Paul, avuga ko Croix Rouge y’u Rwanda ari umufatanyabikorwa mwiza kuko ibafasha mu iterambere rishingiye ku mibereho myiza y’ibanze y’umuturage.
Ati “Croix Rouge idufasha muri byinsi kuko hari n’abantu benshi bagiye bahura n’ibiza muri ibi bihe by’imvura, igahita itabara ikabubakira amacumbi ikabaha n’ibikoresho by’ibanze. Ni umufatanyabikorwa mwiza dushimira.”
Uyu muyobozi aboneraho asaba abaturage guharanira gukora bakiteza imbere kugira ngo bashyigikire ibikorwa byiza bagezwaho n’ubuyobozi ku bufatanye n’abafatanyabikorwa batandukanye.
REBA YouTube Channel UMUSEKE TV video nziza nk’iyi. UKORA LIKE SHARE na COMMENT
Dieudonne NSHIMIYIMANA /UMUSEKE.RW


text:
Mwishime iteka, musenge ubudasiba, mu bibaho byose muhore mushima, kuko ari byo Imana ibashakaho muri Kristo Yesu.”(1 Abatesalonike5:16-18)
Bibiliya itubwira ko dukwiriye kuba abantu bahora bashima Imana muri buri kintu cyose duhura nacyo. Abenshi muri twe bagerageza kubikora ariko bikabananira kuko akenshi na kenshi bahura n’ingorane zibabuza gushima, ariko niba tutabona impamvu yadutera gushima tuzahora mu maganya adashira bityo duhinyure amashimwe yacu.
Yego birashoboka hari inzira yadutera gushima, niyo mpamvu dukwiye kwitoza guhora dushima iminsi yose .
Abenshi muri twe bashobora gutekereza ko Imana yikunda, ari inyagitugu ishaka guhora ishimwa n’ubwo twe dushobora kumva tudafite impamvu yo kuyishima. Tureba ubuzima tubayemo tukabona ibibazo, ububabare, umunaniro, ubukene, … Igihe ibi bihe bitugezeho, twumva nta mpamvu yo gushima Imana, bikatubera nk’umutwaro kuyishima kuko nta cyiza tuba tubona. Iyo tutabona ineza yayo mu mibereho yacu kubera ko tuzengurutswe n’ibintu bidashimishije, bidutera kubura impamvu yatuma tuyishima.
Nshuti, Imana si nyamwigendaho ahubwo ishaka kwakira amashimwe no mu gihe turi mu ngorane. Bibiliya itubwirako Imana izi imibabaro yacu kandi ihora ishaka kuyidukiza. Ishaka ko tugira ubushobozi bwo kuyishima kuko ibikwiriye, dushobora kumva idahari ariko iba itwitayeho kandi iduhozaho ijisho.
Kugira ngo tube abantu bahora bashima buri gihe, hari ibintu ukwiye guhora ukora buri munsi :
Tekereza imigisha yose wagiye ugira
Reba imigisha yose wagiye ugira, muri wowe bizagenda bigufasha kugira umuco wo gushima. Suzuma amasengesho wasenze niba Imana yarayasubije maze bigutere gushima kuko n’ibyo itakoze izabikora.
Ukwiye na none gusubiza amaso inyuma ukibuka igihe Imana yagukoreye ikintu cyiza. Birashoboka ko utabonye amafaranga ariko ukabona ikindi kintu cyiza nko kunguka inshuti y’umumaro, kuguhuza n’ abo mutaherukanaga n’ibindi byinshi. Ibyo byose rero bikwiye kugutera gushima.
Ibuka intambara zose Imana yagukijije
Zirikana ingorane zose wagiye uhura nazo maze Imana ikahaba. Birashoboka ko abenshi bafite ibihe banyuzemo biruhije mu mibereho yabo ariko Imana ntitume bibageraho kuko ari nziza kandi yari ibafiteho umugambi mwiza. Reba ingorane zose Imana yagutambukije maze uyishimire ineza yayo.
Tekereza ko kuva kera Imana yari ikuzi
Umva ko Imana yahabaye ibihe byose kuko kuva kera yari ikuzi. Imana iragukunda cyane na mbere y’uko uvuka, ijisho ryayo ryari rikuriho ukiri munda ya mama wawe kandi ikomeza kukwitaho. Niyo mpamvu ibyishimo biba byinshi iyo ugiye kuri Yesu ukihana.( Zaburi 139:13-18, Luka 15:7, 10)
Mu buzima tubayemo dushobora kumva Imana idahari ariko muby’ukuri iba ihari. Ntizatureka cyangwa ngo idusige nk’uko isezerano ryayo riri, niyo mpamvu dukwiye guhora tuyishima igihe cyose.
Source: Cepurnyarugenge.org
[email protected]


text:
Ku cyumweru tariki 19 Gicurasi 2019, wari umunsi udasanzwe ku badipolomate bakorera mu Rwanda, ubwo basuraga Pariki y’Igihugu y’Ibirunga, bakishimira bimwe ibyiza nyaburanga bahabonye.
Abo badipolomate basaga 40, barimo abahagarariye ibihugu byabo mu Rwanda n’abahagarariye imiryango mpuzamahanga, bari kumwe na Ambasaderi Olivier Nduhungirehe, Umunyamabanga wa Leta muri Minisiteri y’Ububanyi n’Amahanga, bakirwa na Gatabazi Jean Marie Vianney, Guverineri w’Intara y’Amajyaruguru.
Muri urwo ruzinduko, bari mu matsinda atandatu, buri tsinda rigizwe n’abantu umunani batemberezwa ibice bitandukanye bya Pariki y’igihugu y’Ibirunga, berekwa imiryango y’ingagi ziba muri iyo Pariki, bareba uko umutekano ucunzwe, banasura ikigo cyitwa Iby’iwacu cyiganjemo abahoze ari ba Rushimusi, aho babivuyemo bibumbira hamwe bakora koperative ikora ibijyanye n’ubukerarugendo bushingiye ku muco.
Abo banyamahanga baba mu Rwanda bishimiye ibyiza nyaburanga byo muri Pariki y’ibirunga, bishimira n’intera u Rwanda rumaze kugeraho mu guteza imbere ubukerarugendo.
Peter H. Vrooman, Ambasaderi wa Leta zunze Ubumwe za Amerika mu Rwanda yagaragaje kuri Twitter ye ko ubwo yasuraga Pariki, yishimiye gusura Amahoro Family, uyu ukaba ari umwe mu miryango y’ingagi iba muri pariki y’Ibirunga.
Ibyo Ambasaderi wa Amerika mu Rwanda yabonye muri Pariki y’Ibirunga ngo ni ibihamya bigaragaza neza uburyo igihugu cy’u Rwanda gikataje mu guteza imbere ubukerarugendo.
Ubwo basuraga ikigo Iby’iwacu cyashinzwe n’abahoze ari ba Rushimusi muri Pariki y’Ibirunga, batangajwe n’uburyo ubukerarugendo bwageze no mu baturage bukabinjiriza amafaranga, aho buri kwezi icyo kigo cyinjiza amafaranga y’u Rwanda atari munsi ya miliyoni eshanu, aturuka muri ba mukerarugendo cyakira.
Icyo kigo gikora ubukerarugendo hamurikwa umuco gakondo, aho bagaragaza ubukwe bwo mu Rwanda rwo ha mbere, kuvuza ingoma, imbyino gakondo, ubuvuzi gakondo n’ibindi.
Ubwo bamurikaga imico inyuranye, bavuza ingoma, Jenny Ohlsson, Ambasaderi wa Sweden mu Rwanda, yatunguye benshi ubwo yafatanyaga n’abakaraza kuvuza ingoma, yishimira ibiranga umuco w’u Rwanda yahasanze.
Nyuma y’urwo ruzinduko, Guverineri Gatabazi JMV wakiriye abo bashyitsi, yashimiye abitabiriye urwo ruzinduko by’umwihariko, Frederique DeMan, Ambasaderi w’u Buhorande mu Rwanda, Benoit Ryelandt Ambasaderi w’u Bubiligi mu Rwanda, n’abandi bayobozi batandukanye.
Yabasabye gusura kenshi Intara y’Amajyaruguru kugira ngo birebere ibyiza nyaburanga bitatse u Rwanda.
Ni urugendo kandi rwitabiriwe n’abayobozi banyuranye mu nzego nkuru za Leta, barimo abayobozi mu rwego rw’igihugu rw’iterambere (RDB) n’abandi.
Andi mafoto:
Src : KT


text:
Abagore ibihumbi 200 bazahabwa ubumenyi bwo guharanira uburenganzira bwabo
Yanditswe na MUKAGAHIZI ROSE
Umunyamabanga Nshingwabikorwa w’Inama y’Igihugu y’Abagore Kamanzi Jackline avuga ko muri uyu mwaka w’ingengo y’imari wa 2018 – 2019 inzego zifite aho zihurira n’iyubahirizwa ry’ihame ry’uburinganire no guteza imbere umugore ziteganya ubukangurambaga bwimbitse kugira ngo abantu barusheho gusobanukirwa n’uburenganzira bwabo kandi habeho amahugurwa agamije kongerera ubushobozi abagore bagera ku bihumbi magana 200.
Kamanzi avuga ko uretse abo bagore ibihumbi 200, abanyamuryango b’amakoperative 17 bazahugurwa kugira ngo abagore bitabire ubuyobozi habeho no kongerera ubushobozi abagore 367 mu bijyanye no kwihangira imirimo.
Akomeza asobanura ko hanateganyijwe kongerera ubushobozi abagore bari mu nzego zifatirwamo ibyemezo kugira ngo babashe kugenzura niba ibikorwa byose biteganywa byibanda ku guteza imbere abaturage bose ntawe usigaye.
Yagize ati: “Inama yabaye yari igamije kurebera hamwe ibikorwa by’ingenzi biteganyijwe mu guteza imbere uburinganire no guteza imbere umugore ikazajya iba rimwe mu gihembwe kugira ngo hareberwe hamwe niba ibyari biteganyijwe bikorwa uko bikwiye cyangwa niba hari aho bagorora cyangwa se bakongeramo ingufu.”
Agaruka ku bizakorwa muri iyi ngengo y’imari, agira ati “Ibikorwa by’ingenzi cyane cyane biri mu bukangurambaga kuko dufite iyo nshingano yo gukangura imbaga ariko cyane cyane abagore babigizemo uruhare kugira ngo abantu bitabire gahunda za Leta bazigire izabo kugira ngo bagire ubuzima bwiza, bazikore neza aho batuye kugira ngo ubuzima bwabo buhinduke kuko aba ari gahunda zigamije iterambere ry’umuturage.”
Uretse ibi, ngo hari no kuzashyira hamwe mu guteza imbere abagore mu bukungu cyane cyane kongerera agaciro ibyo bakora.
Yagize ati “Hari abafatanyabikorwa benshi bacu biganje mu rwego rw’ubuhinzi bakora byiza bakoresha abagore ariko twifuza ko byarenga mu murima tukongerera agaciro ibyo dukuye mu murima, tugatekereza n’inganda kandi abagore bagatekereza gukora bizinesi binyuze mu buhinzi kuko harimo imirimo myinshi.”
Akomeza agira ati: “Ikindi bizadufasha ni guhanga imirimo kuko uko tuzatekereza ko ubuhinzi bwongera agaciro ku byo tuzaba twakoze hagati aho iyo nzira yose burya tuba duhanga n’imirimo, icyo rero nacyo ni ikindi kizaturanga.”
Uretse ibi, ngo ku bufatanye n’abandi, ngo bazubaka ubushobozi bw’abagore bari mu nzego zifatirwamo ibyemezo kugira ngo bage babasha kureba mu nyungu rusange ariko bitaye ku ihame ry’uburinganire muri gahunda zose, gahunda zo kugena imigambi, gahunda zo gukora ingengo y’imari zikagera ku mugore n’umugabo ntawe usigaye inyuma.
Umuyobozi w’Action Aid mu Rwanda nk’umwe mu muryango ufatanya na Leta guteza imbere uburinganire n’ubwuzuzanye Uwamariya Josephine yavuze ko bazashyira imbaraga mu kubonera isoko umusaruro w’ubuhinzi bukorwa n’abagore.


text:
Kimwe mu bintu bishimishije ni uburyo abakozi b’Imana baba batandukanye mu byo bakora, bakuzuzanya, ariko George Müller (1805–1898) we ntabwo yari afite atandukaniro gusa, ahubwo yari umwihariko.
Müller yavukiye mu Bwami bwa Prussia(ubu ni mu Budage). Yakuze aba umusore wagaragarwaho n’ibyaha byoroheje, akenshi akora ibyo twakwita nk ’uburiganya’ ndetse no mu gihe yafungwaga ntacyo yigeze ahindukaho. Nyamara ariko, mu 1825 Müller yagiye mu masengesho mu rugo rw’umuntu ari naho yahuriye na Kristo Yesu. Kuva icyo gihe ubuzima bwe bwarahindutse ku buryo butangaje, Müller yumvise ahamagariwe gukora umurimo w’iyogezabutumwabwiza(Ubumisiyoneri) biza kurangira ageze i Londres aho yakoranye n’abayahudi. Indwara yatumye ajya i Devon kwivuza, atangirira ubuzima bushya muri icyo gihugu cy’iburengerazuba. Aho kandi yahise ahatangirira umurimo w’ivugabutumwa(ministry)
Bimaze kugaragara ko yahawe impano yo kuba umubwirizabutumwa bwiza n’umwigisha, nyuma gato yahise aba umuyobozi w’amatorero(chaple). Bidatinze, we n’umugore we bimukiye i Bristol. Agezeyo, yagize uruhare mu gushinga amashuri ya gikristo no gushyigikira abamisiyoneri. Müller yashinze amashuri 117 yatangaga uburere bwa gikristo ku bihumbi mirongo by’abana, kandi akomeza gutera inkunga abamisiyoneri benshi mu buzima bwe.
Müller ariko, aranibukwa cyane cyane kubyo yagezeho bidasanzwe, ubwo yitaga ku mpfubyi. Mu ntangiriro z’ikinyejana cya 19, mu Bwongereza kubera guhuriza hamwe imiryango minini, ubukene bukabije ndetse n’impfu nyinshi z’abantu babaga bakuze, byatumye habaho impfubyi nyinshi, abenshi muri bo bisangaga mu mihanda. Leta ariko ibyo yarabyirengagije, maze mu 1836 Müller n’umugore we batangira gufasha imfubyi barazakira.
Imirimo yabo yagutse mu buryo butangaje, maze bubaka inzu yabashaga kwakira abana 300. Bidatinze ariko, kuko ibyo bitari bihagije, i Bristol hashyizwe inyubako nyinshi ku buryo mu 1870, hakiriwe abana 1.700 bacumbikiwe mu mazu atanu yubatswe afite ibyumba 500. Ubuzima bwa Müller bwarangiye amazu ye acumbitsemo abana b’imfubyi 10,000. Müller ntiyari yariyemeje gucumbikira abo bana gusa ahubwo kwari no kubambika, kubagaburira no kubigisha kandi byabaga ngombwa ko aho bishoboka, yabashakiraga akazi.
Ibyo yagezeho byonyine tumaze kuvuga, byerekana ishingiro ry’ubutwari bwa Müller, ariko igitangaje ni uko mugukora ibyo yakoze byose atigeze asaba inkunga y’amafaranga. Yasengaga Imana gusa ayisaba ko imuha ibyo ikeneye byose , kuira ngo abone ibyo atungisha izo mfubyi. Mu buryo budasanzwe, Imana yagiye imuha ibitunga izo mfubyi mu binyacumi by’imyaka myinshi. Müller yari umuyobozi uciye bugufi kandi byagaragaye ko kuri konte ye igihe yari ariho yakiriye miliyoni 1.5 z’amapawundi mu mafaranga n’impano; iyo mibare uyibaze uyu munsi yaba arenga miliyoni 100 z’amapawundi. Buri gihe yagiraga ubuntu butangaje, dore ko yangaga no kwakira impano yahabwaga ngo agire imibereho myiza, agahitamo kuzifashisha imfubyi kandi we yemeye gupfira mu bukene.
Hariho inkuru nyinshi zemejwe zerekana uburyo Müller n’abakozi be basaga nk’aho bari kurwego rwo kubura ibiryo cyangwa amafaranga yo kwita kuri za mfubyi, ariko ku munota wanyuma bakabona impano batigeze basaba cyangwa bakabona inkunga zibagezeho batabyiteze. Igihe kimwe, Müller yisanze ari kumwe n’impfubyi 300 ziteraniye hamwe mu gitondo, kandi icyo gihe nta biryo, nta shinge nta rugero .
Yabicaye iruhande aho ku meza yatura asaba ko yagirirwa ubuntu n’Imana. Aha, umuntu yaje gukomanga ku rugi. Uwo yari ushinzwe gutekera imfubyi aho, yari yabyutse saa mbiri za mu gitondo yumva ko akeneye guteka imigati irenze iyari isanzwe maze akayijyana mu bigo by’imfubyi. Nyuma yaho gato ariko, hahise haza uwagemuraga amata aza avuga ko igare rye ryapfiriye hafi aho y’ikigo cy’imfubyi, kandi avuga ko yifuza guha abo bana amata.
Mu myaka ibarirwa muri za mirongo, umurimo wa Müller wagiye waguka kandi akenshi wasangaga ukorera mu mucyo, kuko ntiwigeze ugira umwenda na muto. Haciye igihe, Müller yasenze asaba umuntu uzamusimbura nk’umuyobozi, maze amaze kumubona, atanga ubuyobozi mu 1875. Nyuma yahise atangira imyaka 17 akora umurimo w’ubumisiyonari ku isi yose, aho yagenze ibirometero birenga 200.000 yigisha kandi abwiriza ubutumwa bwiza.
Umuhango wo gushyingura Müller wabaye mu 1898, watumye i Bristol hahagarara abantu ibinyacumi by’ibihumbi ku muhanda. Mu bundi buryo kandi, imirimo ya Müller irakomeza n’uyu munsi wa none hamwe na George Müller Charitable Trust. Müller ni umuntu udasanzwe mu bice byinshi ariko igitangaje cyane ni ukuntu yabonaga inkunga ku murimo we, kandi atabisabye ku mugaragaro. Iki ni ikintu abakristo benshi bagomba kwiga mu bigendanye no gukora umurimo w’Imana.
Hari ibintu bibiri by’ingenzi tugomba kwigira kuri Müller: Icya mbere, Müller yari umuntu wihariye kandi iki cyari icyemezo cye ku giti cye(ntabwo yigeze abigaragaza nk’icyitegererezo yakuye ku bandi bakristo. Yumvaga ko ibyo yakoraga no kwizera kwe aricyo Imana yamushakaho kugira, ngo byerekane ko Imana ikora ibitangaza ikiriho. Birashoboka kandi ko icyo cyemezo, ko ngo yaba yaragifashe mbere yuko yigeze kwanga byimazeyo amafaranga yari agiye guhabwa ariko binyuze mu buriganya.
Twese tuyoborwa n’Imana mu buryo butandukanye: Urugero, Intumwa Pawulo asaba amafaranga yo gushyigikira abakristo i Yerusalemu (reba 1 Abakorinto 16: 1-4; 2 Abakorinto 8: 1-9: 15; Abaroma 15: 25-31).
Twibukiranye amagambo y’ingenzi George Müller yavuze ashobora guhindura ubuzima bwacu
Yagize ati: “Kwizera ntigukorera mu bishoboka”, “Nta cyubahiro gihari ku Mana mu byo abantu babona ko bibashirije”. “Kwizera gutangirira aho imbaraga z’umuntu zirangirira.” "Humura, nugendana na we ukamureba, kandi ukitega ubufasha kuri We, ntazigera akunanira(Yesu)."
Mu byukuri ibyo byari ukuri icyo gihe kandi bikomeje kuba ukuri muri iki gihe. Hariho ibindi bice by’ubuzima bwa Müller bitoroshye: Ubuzima bwe bwo gusenga bwari butangaje, kandi yari afitanye umubano wimbitse bidasanzwe n’Imana.
Ishimikiro(ishingiro) ry’ibi ni uburyo yakoze umurimo utoroshye wo kwita ku mfubyi, akabikora yizeye neza ko Imana ari yo igomba kuba iyambere. Biragoye kudashimishwa n’uburyo kwizera kwa Müller kwamuhaye ubutwari butangaje mu byo yateguye kandi yagezeho. Benshi muri twe twaba twaratewe ubwoba n’intego yo kubakira imfubyi wenda ijana, tutibagiwe inshuro ijana twirengagije izo mfubyi.
Dusoza twabibutsa ko Müller yari yariyemeje kubwiriza ubutumwa bwiza no gukora ibikorwa byiza. Biragaragara ko yumvaga nta mpagarara ziri hagati yo kuvuga ubutumwa bwiza bwa Yesu no kwita ku mfubyi. Ese hari icyo wakwigira ku ntwari yo kwizera George Müller? Imana idushoboze!
Source: Christiantoday.com
[email protected]


text:
Abarimo abakoraga ubucuruzi bw’akajagari bateguye igitaramo
Yanditswe na admin
Migambi Jean wafashe umwanzuro wo guhuza abacururizaga mu mihanda (Abazunguzayi), abakoraga akazi ko gukora isuku n’abandi babashije kwiga amashuri yisumbuye ndetse na kaminuza ntibabone akazi bateguye igitaramo kizabera mu mujyi wa Kigali ku ya 25 Ugushyingo 2017.
Iki gitaramo Migambi yavuze ko kigamije guteza imbere ibikorerwa mu Rwanda ndetse na gahunda ya Nk’Uwikorera.
Yagize ati “Twishyize hamwe mu rwego rwo guhuza ingufu kugira ngo dukomeze guteza imbere igihugu cyacu”.
Muri ibyo birori, Migambi yavuze ko batumiyemo abayobozi banyuranye b’inzego za Leta, abikorera ndetse n’abandi. Icyo gitaramo, Migambi yavuze ko kizagaragaramo imyenda ikorerwa mu Rwanda, ibinyobwa bikorerwa mu Rwanda n’ibindi.
Igitekerezo yagize yavuze ko nk’umuntu wabashije kwiga agasoza kaminuza guteza imbere igihugu ari wo musanzu ukwiye yabonye akwiye guha igihugu.
Abo yahurije hamwe yavuze ko batangiye gukora imishinga inyuranye irimo korora inkoko, gukora amandazi ngo kandi bazakomeza gukora indi mishinga bongere n’umubare w’abanyamuryango kuko ubu ari 10.
Tuyisingize Pour Dieu wahoze akora ubucuruzi bw’akajagari uri muri iryo huriro yavuze ko igikorwa cyo kuba Migambi yarabahuje cyamufashije kuko yamweretse uburyo bwo kubonamo akazi none yarakabonye.
Avuga kandi ko abona n’imishinga batangiye irimo kubagirira akamaro gakomeye.
Abakoraga ubucuruzi bw’akajagari bari muri iryo huriro Migambi yavuze ko ari batatu, abakoraga akazi k’isuku ari babiri, abarangije amashuri yisumbuye na bo ari babiri naho abarangije kaminuza ari batatu.
Umuhanzi Hope Irakoze n’umunyarwenya Arthur Nkusi bari mu bazataramira abantu muri icyo gitaramo.
NDAMYIROKOYE FRANÇOIS


text:
Mukantaganzwa Domitila: Uyu mugore azi ko ahagarariye igikoresho cyo kurimbura Abahutu cyangwa yikurikiraniye gusa amafaranga atubutse ahembwa ?! Umunsi umwe azabiryozwa, ashatse yatangira kubyitegura !
Niba koko jenoside ari icyaha gikomeye cyane kurusha ibindi wasobanura ute ukuntu Leta ya FPR-Inkotanyi yahisemo ko abakekwaho jenoside bacirwa imanza n’abacamanza biganjemo injiji zitazi gusoma no kwandika ? Igusubizo kirumvikana, Leta ya Kagame yari ibifitemo inyungu zikomeye.
INGINGO YA 5 :
Koko rero, mu bucamanza bw’ibihugu byose, habaho ubwoko bubiri bw’abacamanza : abacamanza b’umwuga n’abacamanza batari ab’umwuga.
(1)Abacamanza b’umwuga ni abize amategeko mu ishuri, ndetse bamwe muri bo bakaminuza. Bene abo nibo bakora mu nkiko zisanzwe. Igikunze kubaranga ni uko baba basobanukiwe n’ibyerekeye amategeko, bagaca imanza bitwararika uburenganzira amategeko aha ababuranyi, ni ukuvuga urega n’uregwa. Mu bihugu byateye imbere muri demokarasi bene abo bacamanza ntibemera ko ubutegetsi bubavugiramo, bugamije kubakoresha ibinyuranyije n’itegeko. No mu bihugu biyoborwa n’abategetsi b’igitugu, hari ubwo abacamanza b’umwuga bihagararaho bakanga guhatirwa guca imanza zirenganya abaturage. Ngira ngo niyo mpamvu mu manza za jenoside, FPR yari imaze gufata ubutegetsi yihitiyemo abacamanza batari ab’umwuga , aribo bahawe akazina k’INYANGAMUGAYO!
(2)Abacamanza batari ab’umwuga ntibaba barize amategeko ariko bagomba kuba ari abantu bajijutse, bashyira mu gaciro kandi batoranyijwe hakurikijwe ubudakemwa mu mico no mu myifatire. Igitangaje kurushaho ni uko mu bishingirwaho(conditions) kugira ngo umuntu yemererwe kuba mu bagize inteko y’Urukiko Gacaca, ubumenyi no kujijuka ntibirimo ! Koko rero nk’uko bigaragara mu ngingo ya 14 y’itegeko ngenga no 16/2004 ryo ku wa 19/06/2004 yahinduwe kandi ikuzuzwa n’ingingo ya 3 y’itegeko ngenga no 10/2007 ryo kuwa 01/03/2007, ibintu icyenda bishingirwaho ni ibi :
*kuba ataragize uruhare muri jenoside
*kutarangwa n’amacakubiri
*kuba atarakatiwe burundu igihano cy’igifungu kigeze ku mezi atandatu(6)nibura
*kuba indakemwa mu mico no mu myifatire
*kuba umunyakuri
*kwanga guhemuka
*kutanigana abandi ijambo
*kutagaragarwaho ingengabitekerezo ya jenoside!
*kuba afite nibura imyaka 21.
Ubumenyi ntiburi mu bisabwa ni nayo mpamvu byaje kugaragara ko hatowe Inyangamugayo nyinshi zitazi gusoma no kwandika! Kuba izo mpumyi zigomba gucira imanza abakoze icyaha kiruta ibindi, biteye isoni kandi byerekana ko icyo FPR itegereje ku Nkiko Gacaca atari uguha Abanyarwanda ubutabera !
Ikindi dukwiye kumenya ni uko, ubusanzwe, mu bihugu bishishikajwe n’ubutabera, abacamanza batari ab’umwuga bunganira abacamanza b’umwuga ARIKO bo bonyine ntibashobora gukora inteko y’urukiko !
Igikwiye kumvikana neza ni uko mu bihugu byose byo ku isi nta handi hantu higeze habaho urukiko rukorera mu rwego rw’igihugu cyose, rugizwe n’abacamanza batari ab’ub’umwuga BONYINE, uretse mu Rwanda, mu NKIGO GACACA! Nongere nibaze nti kuki rwose Leta ya FPR yahisemo gukoresha abacamanza ignorants, fragiles et entièrement dépendants ?
Igisubizo ni cyakindi : ni uko Leta ya Paul Kagame ibifitemo inyungu ebyiri zikomeye !
INGINGO YA 6:
(1)Inyungu ya mbere igaragara ni uko Leta ya FPR itifuzaga gusohora ifaranga na rimwe mu guhemba abagombaga guca imanza za jenoside. Tuzi ukuntu abayobozi bakuru ba FPR-Inkotanyi bakomera ku ifaranga, bakaba badakunda kurisohora mu gufasha abaturage ahubwo bakaba bahugukirwa no kwambura abaturage utwabo babaca imisoro n’amakoro anyuranye mu buryo bwa hato na hato. Bityo rero gukoresha bamwe mu baturage imirimo badahemberwa (uburetwa !), FPR ibyumva bwangu mu gihe nyamara itazuyaza guhemba Agatsiko k’abayobozi bagashyigikiye ubutegetsi bw’igitugu (Perezida wa Repubulika, Abaminisitiri be, Abagize Inteko Nshingamategeko…) imishahara y’akataraboneka irenze kure ubushobozi bw’igihugu !
Ku ruhande rumwe umuntu yavuga ko kudahemba inyangamugayo ari nk’igihano cyahawe bamwe mu baturage, igahano cyo gukorera igihugu badahembwa! Ibi bikaba binyuranyije na principe juridique igena ko abanyagihugu bose bagomba kureshya imbere y’amategeko (=l’égalité des citoyens devant les charges publiques). Bishatse kuvuga ko mu buryo bwo kurengera inyungu rusange, abenegihugu bose bagomba gusabwa ibingana, hagira uwo igihugu gisaba ibirenzeho kikamugenera agahimbazamusyi (indemnisation). Muri uwo murongo, guteshwa imirimo igufasha kubeshaho urugo rwawe no guhatirwa gukorera igihugu kandi udahembwa ni akarengane gakwiye kwamaganwa.
Gusa rero, mu by’ukuri, Leta ya FPR ntiyari iyobewe ko mu gushyiraho abacamanza badahembwa kandi basabwa guta imirimo yabo kenshi, yari ifunguriye abo bacamanza inzira yo KWIHEMBA! Muri make Leta yari yihereye abo bacamanza uburyo bwo kurya ruswa, bakikungahaza barya imitsi ya rubanda!
Uwabyitegereza neza yasanga igitekerezo kiri inyuma yo gushyiraho abacamanza bameze batya, nta gushidikanya , ari icyo benshi bakomeje kwita gahunda yo GUCURUZA ABAHUTU !! Ukurikije amafaranga ya ruswa arenze urugero izo Nyangamugayo kimwe na bamwe mu Batutsi barokotse jenoside bakomeje kwaka imiryango ifite abashinjwaga mu nkiko Gacaca ( iyo ruswa yitwaga gutanga amafaranga ya “mutuelle”!) , kandi ibyo bigakorwa ku mugaragaro ntihagire n’icyo ubutegetsi bubivugaho, wabona ko byari mu ntego z’uwashyizeho izo nkiko, n’abo bacamanza bateye batyo, ni ukuvuga Paul Kagame n’ishyaka rye rya FPR-Inkotanyi !
Ukurikije urugomo benshi mu Bahutu batishoye mu bwicanyi bakorewe n’inkiko gacaca , uhita ubona neza ko intego ya FPR kwari ugupyinagaza Abahutu no kubakenesha mu buryo bwose bushoboka : muri make mu myumvire ya FPR, ABAHUTU bagomba guhora BIGURA kugira ngo barebe ko bwacya kabiri! Muri ubwo buryo, Abahutu barakora bakagoka ariko ibyo bakoreye bikaribwa n’abiyemeje kubaho batunzwe n’amaraso y’abandi uboshye IBIRONDWE !
Ni cyo gisobanuro gikwiye guhabwa ruswa ya hato na hato itangwa mu nkiko gacaca, iyo ruswa ikaba yarashenye bidasubirwaho imyinshi mu miryango y’Abahutu bari basanzwe bifashije! Dufite ingero zitari nke z’Abahutu bagiye bafungwa , bagacirwa imanza muri Gacaca kandi nta cyaha cya jenoside bigeze bakora, ahubwo mu by’ukuri barafunzwe kugira ngo imitungo yabo ikunde iribwe n’izo Nyangamugayo na bamwe mu Batutsi barokotse wagirango bafite akazi gahoraho ko gushinja Abahutu, ari abo bazi ari n’abo batigeze babona ! Dufite na lisiti y’abashinjabinyoma bagera nko kuri 500, nibiba ngombwa tuzayishyira ahagaragara, maze ababazi batubwire icyo babitekerezaho ! Igitangaje ni uko batigeze bakangarwa n’ubutegetsi bwa FPR, bikaba bishatse kuvuga ko bubashyigikiye.
(2)Inyungu ya kabiri ari nayo y’ingenzi Leta ya Paul Kagame yari ifite mu gushyiraho Inkiko gacaca abacamanza b’umwuga badakozamo ikirenge kwari ukugira ngo izo Nyangamugayo zijye zica imanza uko FPR ibyifuza, nta yandi mananiza ! Icyo FPR yashakaga mu by’ukuri ni ukwifashisha izi Nkiko Gacaca kugira ngo irimbure bidasubirwaho Abahutu benshi ariko cyane cyane abajijutse FPR yabonaga ko bashobora kuyibangamira! Ibyo bigaragarira ku bo Itegeko ngenga rigena imiterere , ububasha n’imikorere y’inkiko gacaca ryashyize mu rwego rwa mbere (1ère categorie) rw’abashinjwa jenoside!
Koko rero ingingo ya 51 y’Itegeko ngenga no 16/2004 ryo ku wa 19/6/2004, yujujwe n’ingingo ya 11 y’Itegeko ngenga no 10/2007 ryo ku wa 01/03/2007, igena ko urwego rwa mbere rugenewe:
“abacuze umugambi, abawuteguye, abawushishikarije abandi, abagenzuye n’abayoboye jenoside cyangwa ibindi byaha byibasiye inyoko muntu, hamwe n’ibyitso bye “;
maze igashyira muri urwo rwego :
“Umuntu wari icyo gihe mu nzego z’ubuyobozi: mu rwego rw’igihugu,urwa Perefegitura, urwa superefegituran’urwa Komini,mu mashyaka ya politiki, mu Gisilikare,muri Jandarumori,Polisi ya Komini, mu madini cyangwa mu mitwe yitwara gisirikari ku buryo butemewe n’amategeko”!
Kongeraho ngo “akaba yarakoze ibyo byaha cyangwa akoshya abandi kubikora “, ni ukujijisha kuko abantu bashyizwe mu nzego bataburanye ngo icyaha kibahame !
Muri make kuba wari UMUHUTU, ujijutse, ufite icyo wayoboraga ,ku ngoma ya Habyarimana, FPR yabigize icyaha gikomeye (criminaliser) ; ibashyira“automatiquement” mu rwego rwa mbere rwa ba RUHARWA!
Twirinde kwibagirwa ko hari Abahutu benshi badafite icyaha bashyizwe muri uru rwego rwa mbere:
(1)Nta rubanza rubaye
(2)Bashyizwe muri urwo rwego rwa mbere n’inteko Gacaca ya Serire (Cellule), ni ukuvuga urwego rwa gacaca rwo hasi cyane, ari narwo rugaragaramo cyane ba bacamanza b’injiji , batazi gusoma no kwandika ! Wagira ngo byari n’uburyo bwo gusuzugura abo Bahutu bajijutse babaye abayobozi kera. Ni ugushyira mu ngiro cya gitekerezo FPR yagize ihame ko kwiga nta cyo bimaze, ko Injiji ziba mu bize !
Kandi rero abakurikiranye uko inkiko gacaca zikora biboneye ko gushyirwa mu rwego= gucirwa urubanza! Ikimenyimenyi ni uko nta muntu n’umwe wigeze ahabwa uburenganzira bwo kujuririra urwego yashyizwemo! Ubwo se ubutabera bw’inkiko Gacaca buri he?
Ibi byose abayobozi b’ishyaka rya FPR-Inkotanyi bari barabitekereje neza, barabipanga, igihe kigeze babishyira mu bikorwa!
Ngicyo igituma dukomeje kwemeza ko INKIKO GACACA ari igikoresho Leta ya Paul Kagame yifashishije kandi icyifashisha kugira ngo itsembe igice kimwe cy’Abanyarwanda bo mu bwoko bw’ABAHUTU, bikaba bigaragara nka“génocide judiciaire”.
Nyamara bizwi neza ko , guhera taliki ya 01/10/1990, abo bayobozi ba FPR-Inkotanyi ubu bihaye ubudahangarwa, nabo bakoze ibyaha bikomeye by’intambara, ibyaha ibyibasiye inyoko muntu, Loni yo ikongeraho ko bakoze n’ibyaha bya jenoside muri Kongo nk’uko Raporo Mapping ibigaragaza. Twizeye ko igihe kizagera nabo bakabibazwa n’ubutabera.
BIRACYAZA….
Zelote Mahoro.


text:
Mu rukundo habamo ibintu bitandunye nk’imyumvire idahuye ku bakundana ndetse n’imwe myitwarire ifutamye ishobora kugeza abakundana mu nzira y’amatage iyo batabyitondeye.
Ibi ni bimwe mu bintu abakundana bajya bakora bibeshya ngo barubaka kandi barimo kwisenyera.
1.Gusangira utujambo tw’ibanga(passwords)
Gusangira ama passwords ku bakundana cyangwa se hagati y’umugore n’umugabo hari abibeshya ko ari uburyo bwiza bwo kwigarurira abo bakunda, bakirinda kubaca inyuma no kubatendeka. Ibi sibyo na gato ahubwo ni imwe mu mpamyu yatuma yiga indi mico mibi yo kubeshya, kugira amanyanga no kugutendeka atabiteganyaga. Iyo ucungacunze umukunzi wawe bimwereka ko utamwizera kandi ushaka kumuhoza ku nkeke bityo agatangira guhinduka, akumva ko akoze ikosa nk’ukwiba ntumufate nta kibazo kuko nyine uba warigize umurinzi we. Erega burya hari n’amabanga ye udakwiye kumenya! Urugero niba umugore yandikirana na bagenzi be bungurana ibitekerezo ku buryo bwo gufata neza umugabo, si byiza na gato ko uwo mugabo yabimenya.
2.Gushaka igitinyiro iwawe.
Iri ni ikosa rikunze kugaragara ku bagabo bamwe na bamwe bibeshya ko igitinyiro mu rugo ari ingenzi. Hari abumva ko bari kubaka nyamara igihe uzataha umugore n’abana bagakangarana nta kungurana ibitekerezo cyangwa kuganira mu munezero bizigera birangwa iwawe. Nta cyubahiro uzahabwa n’umugore wishakiye ahubwo azajya akora byose mu rwego rwo kukwikiza bityo nuba udahari rugurumane. Ntuzigera utera imbere haba mu butunzi no mu bitekerezo cyane ko akenshi umugore utaboneye umunezero mu rugo rwe ahitamo kujya kuwushaka hanze byarimba akanabitangaho amafaranga ngo akunde yinezeze n’abandi yisanzuye.
3.Gushakira umugabo imiti ituma agukunda.
Birumvikana ko ibi bikorwa n’abagore. Benshi mu bagore babona ko batitabwaho bihagije n’abagabo babo bahitamo inzira mbi zo kubagirayo(kubashakira imiti) ngo babakunde kurushaho aribyo byitwa inzaratsi. Mu bagore bamwe twaganiriye kuri iki kintu bemeza ko akenshi abatanga izo nzaratsi ari ukubeshya ntacyo zihindura ariko hari abandi bemeje ko bibaho ariko ngo ntibivura ahubwo bizambya ibintu. Iyo miti(njye nita ko ari uburozi) ngo ihindura umugabo nk’igicucu akajya yumvira umugore we, akihatira kuzuza inshingano zakagombye kubahirizwa n’umugore nko kwita ku bana, gusasa n’ibindi. Ibyo birumvikana ko nta kubaka kurimo ahubwo ni ugutwika urugo burundu.
Umwanzuro:
Nk’uko bigaragara muri ibi byose, impamvu ni ukudafata uko bikwiye umukunzi wawe cyangwa uwo mwashakanye. Kumwizera, kumuha ubwisanzure n’umwanya wo kwifatira ibyemezo nk’umuntu ukuze kandi uzi ubwenge, kumuganiriza ku bitagenda mugafatira umwanzuro hamwe ndetse no kubakira ku kuri n’amasengesho nizo nkingi zizagufasha kubaka urutemba umunezero.
Video Abakobwa Beza
Ibintu byagusenyera wibeshya ko byakubakira
Mu rukundo habamo ibintu bitandunye nk’imyumvire idahuye ku bakundana ndetse n’imwe myitwarire ifutamye ishobora kugeza abakundana mu nzira y’amatage iyo batabyitondeye.


text:
Abanyarwanda baravuze ngo akuzuye umutima gasesekara ku munywa. Burya ngo si ngombwa ko umuntu akubwira byose cyangwa burya kenshi ibyo umuntu agaragarije ninabyo biba biri ku mutima we.
Impuguke mu by’ubukungu y’umunyamerika Georges Taylor mu mwaka wa 1926 niwe ku nshuro ya mbere watangaje ko umugore cyangwa umukobwa yambara kenshi imyenda miremire mu gihe aba ari mu gihe cye cy’ubukene (ari muri crise) naho yaba ari mu gihe cye cyo kuba afite amafaranga kwambara imyambaro migufi bikamuzamo.
Nk’uko tubikesha urubuga rwa 7sur7, ubu bushakashatsi bwongeye kwemezwa mu minsi ishize ubwo igitangazamakuru cyo mu Busuwisi cyabashije nacyo kwemeza ibyubwo bushakashatsi.
Nta kwirirwa ahitamo cyangwa abyishyiramo, umukobwa mu gihe afite agafaranga kamere ye umuhatira kwambara utwenda tugufi mu gihe ubukene bumugendereye kamereye ikamubwiriza guhitamo imyenda miremire mu myambaro ye.
Nubwo ibi byagaragaye nk’ukuri, si ihame rivuga ko uko umukobwa yambaye imyambaro migufi cyane cyane igaragaza mu ntege aba ari mu bihe bye byo kugira amafaranga. Hari n’ababiterwa n’uburyo bakunda imyambaro runaka cyangwa se iriya.
Nk’uko ubwo bushakashatsi bwakomeje bubitsindagira abagabo nabo ntibahejwe mu gukorwaho n’iyo myambaro dore ko nabo ngo mu gihe badafite ku mafaranga ngo usanga mu gihe bahisemo kwambara cravate bambara izibyibushye mu gihe bafite ku mafaranga bahitamo cyane kwiyambarira cravat zidafite umubyimba.
Video Abakobwa Beza
Ubushakashatsi-Uko Abagore Bakira niko Bifuza Kwambara Imyenda Migufi!
Abanyarwanda baravuze ngo akuzuye umutima gasesekara ku munywa. Burya ngo si ngombwa ko umuntu akubwira byose cyangwa burya kenshi ibyo umuntu agaragarije ninabyo biba biri ku mutima we.
Labels: ubushakashatsi, urukundo


text:
Henriette yigisha amategeko y’umuhanda no gutwara imodoka. Muri zo harimo n’izikora imihanda ndetse n’iziterura imizigo iremereye. Ni umurimo akorana akanyamuneza. Kubera ko ngo yifuje kuwukora kuva mu bwana bwe, akigera ku myaka 15, yahise atangira kwiga amategeko y’umuhanda. Aganira na Ni Nyampinga yatubwiye icyamuteye gutangira uru rugendo akiri muto.
“Mfite imyaka 12 najyaga nsura marume nkabona uko atwara imodoka nkumva nange nifuje kubimenya.” Uyu ni Henriette kuri ubu ufite imyaka 22, wasobanuriye Ni Nyampinga ko imbarutso yo kwiga imodoka yabaye ubwo umwana wa nyirarume yarwaraga akarembera mu rugo kandi hari imodoka, akabura umujyana kwa muganga kuko umubyeyi we atari ahari. Uwo munsi ngo Henriette yiyumvisemo ubushake bwo kumenya gutwara imodoka ariko ngo nta cyo yari afite yabikoraho icyo gihe. Henriette
Henriette ngo ageze mu mwaka wa gatatu w’amashuri yisumbuye, iwabo babuze ubushobozi bwo gukomeza kumwishyurira maze bituma ahagarika ishuri. Ku bw’amahirwe umwaka w’amashuri wenda kurangira, habonetse amafaranga make, maze Henriette abona adashobora kwiga igihembwe cya nyuma kandi ibindi atarabyize. Yahise yibuka ko hari inzozi amaranye igihe, binahurirana n’uko ababyeyi be bamubajije ikindi yumva yakwiga, abasubiza atazuyaje ati: “Ndashaka kwiga gutwara imodoka.”
Nyuma y’ikiganiro kirekire na papa we kuri iyi ngingo, yamushakiye ishuri aratangira. Yagezemo afite imyaka 15, ari na we muto mu ishuri, bigatuma agorwa no kwisanzura ariko aza kumenyera. Umunsi umwe yaciwe intege no kuba adafite indangamuntu kandi yari ageze igihe cyo gukora ikizamini cy’amategeko y’umuhanda, kandi bisaba kuba ufite indangamuntu. “Byarambabaje. Gusa nakomeje kwiga amezi umunani yaburaga ngo nuzuze imyaka kandi abandi biga ukwezi kumwe gusa.” Akibona indangamuntu yakoze ikizamini aratsinda, aza no kugera ku ruhushya rwa burundu (permis) rwo gutwara imodoka n’izindi mashini. Henriette
Henriette akibona “perimi” yatangiye gukora akazi ko gutwara imodoka, none ubu yigisha kuzitwara ndetse n’amategeko y’umuhanda. “Uwanyigishije yarampamagaye ambwira ko ashaka kumpa akazi ko kwigisha gutwara imodoka kuko nagize amanota menshi, ambaza niba nabyemera, nange sinazuyaza ndabyemera.” “Sinzibagirwa abanyeshuri batandatu nigishije bose baratsinda maze bagaruka kunshimira biranshimisha.” Ibi yabivuze yemeza ko ashimishwa n’akamaro ibyo yagezeho biri kugirira abandi.
Ngo n’ubwo inzozi ze yazigezeho, aracyafite izindi. Ngo arifuza kuzashinga ikigo k’ishuri kigisha amategeko y’umuhanda no gutwara imodoka, kikamwitirirwa. Yongeraho ati: “Ndashaka kuzasubira kwiga kuko ishuri ni ingenzi kandi rizamfasha mu mwuga wange.” Yasoje asobanura ko gusubira mu ishuri bizamufasha kuyobora neza ikigo azashinga.


text:
Kwikinisha ni igikorwa cyo gukorakora igitsina ku muhungu cyangwa umukobwa mu buryo bwo gushaka ibyishimo bitagombye guhura kw’igitsina cy’umuhungu n’icy’umukobwa. Iki gikorwa gituma umuntu ugikoze ataragera igihe cyo gushaka ahugwa kubaka ndetse akumva ko kuba yahura n’uwo badahuje igitsina ari ubuswa. Ese ku bashakanye bo bimeze bite? Byaba bigira ingaruka zimwe n’iz’abatarashakana?
Kwikinisha akenshi biba muri kamere ya muntu ku buryo bamwe babikora bihishe bagenzi babo cyangwa se hari n’ababikora barashakanye mbere yo guhuza ibitsina. Ku bashakanye rero ngo byongera igihe cyo gukora imibonano mpuzabitsina nk’uko bitangazwa na destinationsanté.
Kwikinisha rero ngo si kamere muntu gusa, ahubwo n’izindi nyamaswa zo mu bwoko bw’inyamabere zikora iki gikorwa. Gusa rero, abakirisitu babifata nk’icyaha kandi usanga ari urujijo kubagabo n’abagore batandukanye aho usanga batabivugaho rumwe cyangwa batabyumva kimwe nk’uko bivugwa na Dr Francis Collier wo mu bitaro bya Lille.
Kandi ubundi umubiri w’inyamabere ni wo ugira uruhare mu gutekereza kwikinisha unatuma umubiri wumva ugize ibyishimo muri iki gikorwa. Gusa iki gikorwa ubu gifatwa nk’urukozasoni kandi abahanga mu by’ibitsina bo bavugako ngo cyongera ibyishimo mu mibonano mpuzabtsina ku bashakanye, ariko kandi ngo kikaba ikibazo gikomeye ku batarashaka kuko bishobora kubaviramo ibibazo bitandukanye birimo no kudakozwa imibonano mpuzabitsina.
Ku bashakanye ngo abagabo bakunda kwikinisha ibitsina byabo ngo biba binini kandi bikanashyukwa cyane mu gihe cy’imibonano mpuzabitsina, naho ku bagore amavuta yiyongera mu gitsina n’imitsi ikibamo ikuzura amaraso ikanashyuha.
Ikindi nanone Dr Francis Collier wo mu bitaro bya Lilleavuga, ngo ni uko iki gikorwa n’ubwo gifasha abashakanye mu byishimo byabo, ngo ku basore rwose si byiza na mba. Ibi binatuma babikora bihishe bikaba byabaviramo kwangirika ubwonko bwe bikaba byanaba intandaro yo kutibuka neza nk’uko twagiye tunabibona mu nkuru z’ubushize.
Video Abakobwa Beza
Kwikinisha byaba bifasha mu mibonano y’abashakanye
Kwikinisha ni igikorwa cyo gukorakora igitsina ku muhungu cyangwa umukobwa mu buryo bwo gushaka ibyishimo bitagombye guhura kw’igitsina cy’umuhungu n’icy’umukobwa. Iki gikorwa gituma umuntu ugikoze ataragera igihe cyo gushaka ahugwa kubaka ndetse akumva ko kuba yahura n’uwo badahuje igitsina ari ubuswa. Ese ku bashakanye bo bimeze bite? Byaba bigira ingaruka zimwe n’iz’abatarashakana?
Labels: imyororokere, kwikinisha


text:
Karongi: Abangavu batewe inda bongeye kwakirwa mu itorero
Abangavu babyaye bashimishijwe no kwemererwa kugaruka mu itorero nyuma yo guterwa utwatsi n’imiryango bakomokamo.
Binyuze mu mushinga wiswe Human Rights Campaign 2021 uterwa inkunga n’itorero ry’Abaperesebuteriyene mu Rwanda, abo bakobwa batanze ubuhamya bugaragaza ko ibiganiro bibasana imitima ndetse n’inkunga bahawe harimo korozwa, byatumye bashobora kugera ku rwego rushimishije, ndetse na bagenzi babo bo mu itorera bongeye kubagarurira icyizere.
Bagira bati “Abo twaririmbanaga bakomeje kuza kudusura byatumye natwe twitinyuka, bituma tugaruka aho abandi bari, dore ko ababyeyi bo bahise batujugunya burundu turatorongera”.
David Fechner impuguke mu bijyanye no kubungabunga amahoro ndetse n’uburenganzira bwa muntu, avuga ko ibi bikorwa by’ihuriro y’imiryango y’ivugabutumwa (United Evangelical Mission) bijyanye no kwizihiza umunsi mpuzamahanga wahariwe kurengera uburenganzira bwa muntu wizihizwa ku wa 10 Ukuboza, bigakorwa mu rwego rwo gutangiza ubukangurambaga bwa 2021 bwahawe insanganyamatsiko igira iti “Turwanye ihezwa n’akato”.
Paster Laurent TUYISENGE umuhuzabikorwa w’uyu mushinga avuga ko kuba abakobwa babyaye basubira mu itorero bakaririmba nyuma yo guhinduka nta gikuba kiba cyacitse. Ati “ugize ibyago akabyara ntabwo ajugunywa”.
Naho Rev. Dr. Bataringaya Pascal umuyobozi w’itorero Presybterienne mu Rwanda we, avuga ko bemera ko umwana wagize ibyago agatwita ashobora kugororwa mu bundi buryo, ahubwo agafashwa guhinduka kugira ngo itorero rifate inshingano zo gufatanya na gahunda za Leta mu gukosora umuryango mugari.
EPR ifite uko ibona ibijyanye no gukuramo inda
Ku bijyanye n’itegeko rihana umuntu wese ukuramo inda ariko rikemerera abangavu bari munsi y’imyaka 18 gukuramo inda ku bushake igihe basambanyijwe, Rev. Bataringaya yavuze ko bishobora kureberwa ku mwihariko w’ikibazo, ariko ashimangira ko itorero rikwiye kujyana n’ibihe isi iba igezemo, kugira ngo bashobora kugira uruhare mu gufasha abakirisitu barigana.
Naho Ambassaderi w’Ubudage mu Rwanda Dr. Thomas KURZ nawe wari witabiriye uyu muhango, asanga amategeko agena igihe umuntu yemerewe gukuramo inda asobanutse, kandi ko u Rwanda nk’igihugu cyateye intambwe mu kuborohereza hagamijwe kurengera uburenganzira bwa muntu.
Aha ariko yanashimiye itorero rya EPR n’umushinga wo gufasha abana b’abakobwa babyaye bakiri bato ndetse n’abagore babyaye batarashakanye n’abagabo, anashimangira ko amahirwe akwiye guhabwa abana b’abakobwa kimwe n’aba bahungu mu bibakorerwa byose.
Uretse gufasha abo bangavu batewe inda mu buryo bw’isanamitima ndetse n’ubukungu, itorero EPR inakorana n’ibigo nka ISANGE One Stop Center, kugira ngo aba bakobwa bahohotewe bahabwe ubutabera nk’uko byashimangiwe n’ubuyobozi bukuru bwaryo.
Gutangiza ku mugaragaro ibikorwa by’umushinga ugamije kurengera abana b’abakobwa babyariye iwabo byari bishingiye ku nsanganyamatsiko igira iti “Turwanye ihezwa n’akato bikorerwa ababyariye iwabo”.
Nkusi Leon


text:
Uku Kwezi kwizihizwa kugira ngo Abanyarwanda baganire ku kamaro k’ubumwe n’ubwiyunge, bikajyana n’umwihariko w’u Rwanda nk’igihugu gifite amateka yihariye, arimo Jenoside yakorewe Abatutsi yatewe n’isenyuka ry’ubumwe bw’Abanyarwanda, ryagizwemo uruhare n’abakoloni.
Ubuyobozi bw’uyu Murenge bwavuze ko impamvu y’iterwa ry’ibi biti ifitanye isano ya hafi n’aya mateka ndetse intego yabyo akaba ari ugukomeza gushimangira intambwe imaze guterwa mu kwimakaza ubumwe n’ubwiyunge bw’Abanyarwanda.
Umunyamabanga Nshingabikorwa w’uyu Murenge, Kalisa Jean Sauveur, yavuze ko ibi biti byatewe ahantu hahurira abantu benshi.
Yagize ati “Ahantu byatewe ni ahantu hakunze guhurira abantu benshi, bagiye kuhakorera inama cyangwa ibindi bikorwa rusange. Tubyitezeho umusaruro kuko buri nshuro abantu bazajya bahura, bazajya babona cya giti, bibukiranye akamaro k’ubumwe n’ubwiyunge bityo burusheho gucengera mu Banyarwanda. Ibyo bizarushaho kutuzanira amahoro, ari na yo mpamvu ibi biti twabyise ibiti by’amahoro.”
Umwe mu baturage bo mu Murenge wa Kimisagara yagize ati "Ni byiza cyane kuko bizatuma abaturage twese twumva ko dukwiye kubana mu mahoro nta wubungamira undi, cyane ko twumvise ko abaturage ubwacu ari twe tuzajya tubyuhira."
Ibi abihuriyeho na Karegeye Emmanuel, wagize ati "Ibi biti byadushimishije kuba byatewe mu murenge wose nk’ikimenyetso cy’inzira y’ubumwe n’ubwiyunge, bizagaragariza buri muturage ko akwiye kubana na mugenzi we mu mahoro."
Uretse iki gikorwa, urubyiruko rw’abakorerabushake rwo muri uyu Murenge wa Kimisagara rwishyuriye abaturage 200 batishoboye mituweli.


text:
Bijya bibaho ko uwo mwahoze mukundana(ex) mukaza gushwana ashobora kukugarukira muburyo utari witeze.Ushobora kwibaza uti”ese byaterwa n’iki?”
Muri iyi nkuru reka turebe impamvu zishobora kubitera.
1.Kudafata umwanzuro (guhubuka)
Kudafata umwanzuro bibaho ku bantu kuko hari igihe baba batazi neza icyo bashaka mu buzima bwabo, bigatuma bisanga basubiranye nuwo bahoze bakunda kandi we atakibishaka cg yarabonye undi.
2.Ishyari riteye ubwoba
Hari abantu bagira ishyari rikabije ku buryo badashobora kukubona uri kumwe n’undi muntu nubwo muba mwarashwanye bwose, bityo bakagaruka ndetse bakagerageza kukwigarurira ukaba utabava mu nzara. Aha itonde kuko si urukundo ahubwo ni icyavuye mu kukubonana n’undi muntu cyangwa umukunzi mushya. Nanone hariho igihe abo mwakundanaga bagaruka kugira ngo basenye ibyo umaze kugeraho, nk’igihe babonye wishimanye n’uwo mukundana, kuri bo iyo batishimye nawe ntibashaka ko wishima.
3.Ubwigunge
Bivugwa ko ubwigunge butuma abantu bagera aho batifuzaga, kuba abo mwakundanaga bashobora kugaruka bitewe nuko bari bonyine kandi bacyeneye uwo bagendana cg baganira .birumvikana ko utaba ugiye kuba uwo gutemberana ahubwo bakumva wagaruka nanone mubuzima bwabo mukongera gukundana.
4.Gukunda imibonano mpuzabitsina cyane
Abarenga kimwe cya kabiri cy’abantu bagaruka gukundana nabo bakundanaga, bakuruwe no kwikundira imibonano mpuzabitsina ku rwego rwo hejuru. Iyo bibutse uburyo abakunzi babo ukuntu bari beza mu gitanda cyangwa uburyo bahoraga babakemurira ibyifuzo byabo bijyanye no guhuza ibitsina igihe cyose babishatse, bityo bagahita bagaruka bihuta bizeye ko ibintu bizajya bigenda neza nk’uko byahoze, icyo mwamenya ni uko ikiba kibagaruye atari urukundo ahubwo ni ukuba imbata y’imibonano mpuzabitsina.
5.Kurya umutungo wawe
Muba mwarashwanye bakagusiga wenyine maze ukaba warabaye umuherwe wifashije kubijyanye n’amafaranga, hanyuma bitunguranye bakaza bitwaje urukundo ndetse bagashaka kugaruka mu buzima bwawe.Urukundo ntacyo rukora ku kugaruka kwabo ahubwo nukuza kunyunyuza ibyiza ugezeho ndetse ni ngufu wakoresheje ngo ubigereho.si abagabo bahura nicyo kibazo gusa kuko hari na bagore bahura nacyo.


text:
[wptab name=’Isomo: Abanyakolosi 1′]
Isomo ryo mu ibaruwa Pawulo Intumwa yandikiye Abanyakolosi 1,24-29; 2, 1-3
Bavandimwe, ubu rero nshimishijwe n’uko mbabara ari mwe ngirira, maze ibyari bibuze ku mibabaro ya Kristu, nkabyuzuriza mu mubiri wanjye, mbigirira umubiri we, ari wo Kiliziya. Koko rero, nabaye umugaragu wa Kiliziya, biturutse ku murimo Imana yanshinze muri mwe: ni uwo kubagezaho byuzuye ijambo ry’Imana, mbamenyesha ibanga ryari ryarahishwekuva kera kose no mu bisekuruza byose, none rikaba rimaze guhishurirwa abatagatifujwe bayo. Ni bo Imana yishakiye kumenyesha ikuzo n’ibyiza bitagereranywa iryo banga rizanira abanyamahanga: Kristu ari muri mwe, We uzaduhesha ikuzo twizeye! Kristu uwo nyine ni We twamamaza, tuburira buri muntu kandi tumwigisha ubwenge bwose, kugira ngo buri wese tumuhindure intungane muri Kristu. Ngicyo icyo nduhira nkakirwanirira nkoresheje imbaraga zose mpora nterwa na We. Nifuza rero ko mumenya intambara ikomeye mbarwanira, mwebwe n’abo muri Lawodiseya, ndetse n’abandi batigeze bambona n’amaso yabo. Icyo mparanira ni uko imitima yabo ihumurizwa, bakibumbira mu rukundo, kandi bakagera ku bumenyi bwuzuye bw’ibanga ry’Imana, ari ryo Kristu, We nganzo iganjemo icyitwa ubuhanga n’ubumenyi cyose.[/wptab]
[wptab name=’Zaburi ya 61(62)’]
Zaburi ya 61(62),6-7, 9
Mutima wanjye, shakira amahoro iruhande rw’Imana yonyine,
kuko amiringiro yanjye yose ari yo akomokaho.
Ni yo yonyine rutare rwanjye n’agakiza kanjye,
ni yo buhungiro butavogerwa, sinteze guhungabana.
Rubanda mwese, nimuyiringire igihe cyose,
muyibwire ikibari ku mutima;
rwose Imana ni yo buhungiro bwacu!
[/wptab]
[end_wptabset]